सगरी खबर भोजपुरी में (अतवार, 14 जून 2015) – टटका खबर\nभारत सरकार का तरफ से कहल गइल बा कि भारत चीन संगे व्यापार बढ़ावे खातिर तय कर लिहले बा काहे कि एहसे दुनू देश के फारदा होखे वाला बा. मेक इन इंडिया से भारत में रोजगार बढ़ी आ चीन खातिर निवेश के राह खुली.\nकेन्द्र सरकार परमाणु दुर्घटना बीमा कोष ला डेढ़ हजार करोड़ रुपिया से नया व्‍यवस्‍था शुरू कइले बिया जेहसे कि लटकल परियोजना के काम शुरू हो सके. कवनो तरह के दुर्घटना का हालत में मुआवजा देबे के व्यस्था से विदेशी परमाणु आपूर्तिकर्तन के राहत देबे खातिर एह बीमा कोष के बनावल गइल बा.\nभारत आ बंगला देश का बीच चलत क्रिकेट टेस्ट मैच बरखा का चलते ठीक से ना खेलल जा सकल आ अब पूरा अनेसा बन गइल बा कि एह मैच के कवनो फैसला नइखे वाला. अपना पहिला पारी के छह विकेट का नुकसान पर 462 रन बना के भारत घोषित कर दिहले रहुवे आ ओकर योजना रहुवे कि बंगला देश के हरावे के कोशिश करो.\nभारत के राष्ट्रीय सुरक्षा सलाहकार अजीत डोभाल के कहना बा कि म्यांमार का सीमा का भितरी चलत उग्रवादी कैंपन के नेस्तनाबूद करे के तइयारी चलत बा अ एह खातिर ऊ म्यांमार जा के ओहिजा के सरकार के एह काम ला तइयार करवइहें.\nबिहार विधानसभा चुनाव खातिर अपना अभियान के शुरुआत नीतीश कुमार जुलाई के दुसरका हप्ता से करीहें आ विधानसभावार सभा करीहें. हालांकि लालू प्रसाद का साथे साझा सभा करे के कवनो प्रोग्राम बनत नइखे लउकत. एकरे के कहल जा सकेला गुड़ खाएब बाकिर गुलगुला से परहेज करब.\nशनिचर का दिने दिन भर रुक रुक के भइल बरखा का बात बतावल जात बा कि अगिला दू दिन में मानसून बिहार ले चहुँप जाई. बरखा का बाद गरमी से भरपूर राहत मिल गइल बा आ आजु अउरीओ राहत मिले के उमेद बा. बलियो के तापमान में बहुते सुधार आइल बा हालांकि शुक का राते भइल बरखा का बाद शनिचर का दिने आ रात में कवनो बरखा बूनी ना पड़ल.\nगोपालगंज के बरौली के एगो प्राइवेट नर्सिंग होम में बकाया वसूले खातिर एगो प्रसूता के नवजात बच्चा के रोक लीहल गइल रहुवे जवना के बाद में बरौली पुलिस छोड़वलसि.\nसारण जिला के एकमा थाना के फुचटीकला गाँव के एगो नवही जहर खा के मर गइल त ओकर ससुर ओकरा बाप का खिलाफ जान मारे के केस लिखवा दिहलन. पुलिस अब ओह नवही के बाप के गिरफ्तार कर लिहले बिया.\nगड़खा थाना के खोरीपाकड़ गाँव में बिआहल एगो औरत के गरदन दबा के हत्या क दीहले ओकर ससुराली आ लाश गायब क के अपनहुं फरार हो गइल बाड़े. एह तरह के केस थाना में ओह बिअहुता के बाप लिखवले बाड़न. उनकर कहना बा कि पर साल दहेज के केस लिखावल गइल रहुवे जवना में सुलह समझौता करे खातिर दबाव डालत रहुवे लोग आ बाद में जान ले लीहल लोग.\nसारण जिला के सहाजीतपुर थाना के शंभु छपरा गाँव से बक्सर के एगो लड़िका अपना दोस्त के बहिन के भगा ले गइल बा. लड़िकी के बाप ओकरा खिलाफ केस लिखवले बा कि ओकरा बेटा के दोस्त गाहे बगाहे आवत जात रहुवे आ एक दिन उनुका बेटी के घुमावे खातिर ले गइल आ तब से दुनू के पता नइखे.\nछपरा स्टेट बैंक शाखा का भितरे एगो रिटार्ड जवान के बैग से शुक का दिने तीन लाख चोरा लेबे वाला दू गो चोरन के छपरा पुलिस चौबीस घंटा भितरे सोनपुर से गिरफ्तार कर लिहलसि. दुनू पटना के रहे वाला निकलले आ अपना दू गो साथियन का बारे में बतवलें जेमे से एगो बरौनी के आ दुसरका हाजीपुर के हवे.\nमोतिहारी समाहरणालय में शुक का दिने जिलाधिकारी अधिकारियन के क्लास लिहलें आ सात गो बीडीओ के वेतन निकाले पर रोक लगा दिहलें. एह लोग पर इंदिरा आवास में लापरवाही के आरोप बा.\nसासाराम के गोपी बिगहा में चले वाला क्रशर का पीछे जरूर कवनो बड़हन हाथ बा जवना चलते पुलिस के बार बार के कोशिश का बादो क्रशर चलल बंद नइखे होखत आ पत्थर माफिया के मन अतना बढ़ गइल बा कि जब पुलिस चहुँपत बिया त ओकरो से टकरा जात बाड़न स आ पुलिस कवनो दमदार कार्रवाई नइखे कर पावत.\nभोजपुर बक्सर विधान परिषद के चुनाव लड़े खातिर एनडीए उमेदवार का रूप में हुलास पाण्डेय के नाम सामने आइल जब शनिचर का दिने ऊ चुनाव कार्यालय चहुँपले. अबहीं ले उनकर नाम जदयू के तरफ से सामने आवत रहुवे. एन चुनाव बेरा भइल एह दल बदल से लोजपा उछाह में बिया त जदयू गठबन्हन में चुप्पी पसर गइल बा.\nभोजपुर के तरारी प्रखंड के कार्यालय से शुक का रात चार गो कंप्यूटर चोरा लीहल गइल बा. हालांकि पुलिस के कुछ गड़बड़ लउकत बा एह चोरी में.\nशनिचर का दिने गोरखपुर जंक्शन के यार्ड के सिग्नल फेल हो गइला का चलत सगरी सिग्नल लाल हो गइली सँ आ सगरी ट्रेन के जँहे तँहे रुक जाए के पड़ल. एक घंटा के एह आपाधापी का दौरान गाड़ियन के मैनुअल पास दे दे के चलावल गइल. एह चलते सत्याग्रह एक्सप्रेस के पौन घंटा आ बिहार संपर्क क्रांति के आधा घंटा देरी हो गइल.\nसिवान जिला के महाराजगंज थाना के हहवां गांव के एगो नवही के हाजीपुर फुलवरिया पैसेंजर ट्रेन से नशा का हालत में दारौंदा टीसन पर उतारल गइल. पता चलल कि सूरत में इंजीनियरिंग के पढ़ाई करे वाला ई नवही ताप्ती गंगा से छपरा चहुँपल आ ओहिजा से पैसेंजर धइलस. एही ट्रेन में नशाखुरान ओकरा के नशा खिआ के ओकर लैपटाप, मोबाइल, घड़ी, पर्स वगैरह लूट लिहलें.\nअरेराज प्रखंड के बिनवलिया गाँव में खसरा के छूत पसर गइल बा जवना से करीब आधा दर्जन बचवन के खसरा हो गइल बा. दू गो के निमोनिया भइला का बाद इलाज खातिर मोतिहारी भेजल गइल बा.\nपचास हजार रुपिया के मांगल रंगदारी ना दिहला पर मोतिहारी जेल में बंद हत्यारोपी आ उप प्रमुख रहल दीपक पांडेय पर राकेश झा नाम के बंद कैदी के गुर्गा कैदी हमला क दिहले आ धारदार हथियार से ओकर गरदन काटे के कोशिश कइलन. राकेश कहले रहुवे कि पचास हजार के रंगदारी दे द ना त अंजाम भुगते ला तइयार रहीह.\nबापूधाम मोतिहारी टीसन के आउटर सिग्नल का लगे ट्रेन से कटा के संग्रामपुर थाना के मधुबनी गाँव के एगो बूढ़िया के मौत हो गइल.\nशनिचर का दिने मोतिहारी नगर परिषद के बइठक में दू गोल का बीच बाताबाती का बीच एक दोसरा पर कप आ गिलास फेंक फेंक के हमला करे लगले पार्षद लोग. संजोग से केहु घवाहिल ना भइल.\nभोजपुरी के अकेला आनलाइल अखबार टटकाखबर डाॅटकाॅम (tatkakhabar.com) के बेहतर बनावे खातिर रउरा सभे के सहजोग आ सलाह के जरूरत बा.


संसद के महत्ता खतम करे के अनुमति मत दिहल जाव : लालू – टटका खबर\nसंसद के महत्ता खतम करे के अनुमति मत दिहल जाव : लालू\nनई दिल्ली, 17 अगस्त (आईएएनएस). राजद अध्यक्ष लालू प्रसाद बुध का दिने सांसदन से कहलन कि केहू के संसद के महत्ता खतम करे के अनुमति ना मिले के चाहीं.\nअन्ना हजारे के गिरफ्तारी का मसला पर संसद में चररचा का दौरान अपना जानल पहिचानल अन्दाज में लालू सांसदन के गोहार लगवलन कि कानून बनावे में संसद के सर्वोच्चता बरकरार राखल जाव. कहलन कि भ्रष्टाचार का खिलाफ कानून बनावे का मामिला में संसद के अबही कवनो गलती ना करे के चाहीं.\nलालू कहलन, “लोग हमनी के सांसद चुनले बा. यदि हमनी का गलती कर देत बानी त संसद हमेशा ला बंद हो जाई आ अगिला पीढ़ी लोकतंत्र के खतम करे खातिर हमननिये के दोष दी.”\nलालू कहलन, “यदि हमनी का विफल हो जातानी आ प्रभावी ढंग से आपन कामकाज नइखी करत त हमनी का आपन प्रासंगिकता गँवा देब जा. हमनी के संसद के नष्ट नइखे होखे देबे के. हमनी के संसद के सर्वोच्चता बरकरार राखे के पड़ी.”\nकहलन कि सरकार के बनावल लोकपाल विधेयक फिलहाल संसद का स्थाई समिति का लगे बा. समिति का पहिलके बईठक में अन्ना हजारे के टीम के बोलावल गइल रहे आ अपना विधेयक के स्वरूप पेश करे के मौका दिहल गइल रहे आ सरकारी विधेयक पर ओह लोग के राय मांगल गइल रहे.\nपटना के फुलवारी शरीफ थाना इलाका में आजु…\nलोकपाल आंदोलन : अन्ना हजारे का अड़ला से सरकार के कान खड़ा भइल


Holi is celebrated in Bhojpuri region between Corona Know how is the euphoria Bhojpuri: कोरोना के बावजूद भोजपुरी इलाका में बा होली के उल्लास, लेकिन बढ़ता अश्लीलता\nBhojpuri: कोरोना के बावजूद भोजपुरी इलाका में बा होली के उल्लास, लेकिन बढ़ता अश्लीलता\nकोरोना के डर के बावजूद भोजपुरिया इलाकन के चट्टी-चौराहन पर होली के हुलास लोगन के कपार पर चढ़ि के बोलि रहल बा. संस्कृति आ परंपरा के एह तेवहार में जोगीरा के बहाने अश्लीलता के असर त पहिलहुं रहल बा. बाकिर पिछिला कुछु साल में एह में बढ़ोतरीये भइल बा.\nLast Updated: March 26, 2021, 5:17 PM IST\nफगुआ नगीचा गइल बा. कोरोना के डर के बावजूद भोजपुरिया इलाकन के चट्टी-चौराहन पर होली के हुलास लोगन के कपार पर चढ़ि के बोलि रहल बा. संस्कृति आ परंपरा के एह तेवहार में जोगीरा के बहाने अश्लीलता के असर त पहिलहुं रहल बा. बाकिर पिछिला कुछु साल में एह में बढ़ोतरीये भइल बा. एकर असर ई बा कि खेत जोतत टेक्टर होखे, भा सड़कि पर सामान ढोवत पिकेट, सब में लागल साउंड सिस्टम में एह घरी लहरदार फगुआ के गीत बाजता. एह गीतन में लहरि कम, फुहड़ता ढेरे बा. लागता कि एह गीतन के लिखे वाला कवि-रचनाकार लोग आपन सगरी प्रतिभा फूहड़ता के कल्पना करे में लगा देले बा. एह गीतन में फूहड़ता एतना बा कि ओकर तोख आ उदाहरणो ना इहां दिया सकेला.\nआपाना मिठास खातिर भोजपुरी बोली-बानी पूरा दुनिया में मसहूर बिया. एकरा में किसिम-किसिम के गहरा अरथ वाला रचना लिखाइल. जवना बानी में कबो कबीर आत्मा आ परमात्मा के गूढ़ भेद खोलले रहले, जवना बानी के आपना रचनन में तुलसी दास जी इस्तेमाल कइ के भगवान राम आ सीता जी के गुणगान कइले बाड़े, जवना बानी में महेंदर मिसिर दिल के छू लेबे वाला पूरबी लिखले बाड़े, भिखारी ठाकुर के बिदेसिया जेकर सिरमौर बाटे, मोती बीए के लिखल फिल्मी गीतन में मिसिरी नियर मिठाई बाटे, ओह भाषा के सड़क छाप होली गीत सुनि के भोजपुरिया समाज के प्रबुद्ध लोगन के सिर शरम से गड़ि जाला.\nअचरज के बात ई बा कि पहिले फूहड़ गीतन के सड़क छाप स्थानीय कैसेट कंपनी बनावत रहलसि. बाकिर अब एह चालान में नामी-गिरामी म्यूजिक कंपनियों जुटि गइल बाड़ी स. ओहू ले दिलचस्प ई बा कि एह गीतन के कार्यक्रम यू ट्यूब समेत सोशल मीडिया के मंचन पर खूब प्रस्तुत कइल जा रहल बा. ओकरा से गायक लोग नाम आ दाम खूब कमाता.\nएह गीतन के हालि ई बा कि एहनि में महिला शरीर के गोपन अंगन पर केहू रंग लगावे के कहता त केहू अश्लील इशारा करता. अधिकांश गीतन में जीजा-साली आ भउजाई-देवर के बहाने मेहरारून के अंगन के फूहड़ बर्णन बा. दिलचस्प ई बा कि एह गीतन में मास्टर साहेब के चरित्रहनन त बड़ले बा, कालेज के प्रोफेसरो लोगन के भी लबार आ आपाना शिष्या सब के सौंदर्य पर लालची नजर वाला बतावल जाता. एकर असर ई होला कि जइसहिं फगुआ के मौसम आवेला, फूहड़ गीतन से माहौल गुंजाए लागेला, शरीफ महिला-लइकी चलेले से भी झिझके लागेली.\nभोजपुरी में एगो कहाउत कहाला कि फगुआ में बुढ़वो देवर लागेला. एकर मतलब ई ना ह कि हर बूढ़ आपन लाज-लेहाज छोड़ि के आपाना छौंड़ी के उमिर वाली लइकिन पर लट्टू होके घूमत रहेला. हर समाज में अच्छा-बुरा लोग होला. लेकिन भोजपुरिया-खासकर फगुआ के गीतन के विषय आताना फूहड़ आ महिला के सौंदर्य के छिछला आ फूहड़ बर्णन के एह दिन में बाढ़ि आइल बा कि ओह से भोजपुरी समाज के एक ही छबि बनता, लबार, सेक्स लोलुप आ लालची. ई ठीक बा कि एह चलन के बढ़ावे में ओह सिनेमा के ज्यादा हाथ बा, जवन सिनेमा हाल के लोकप्रियता के दिनन में सुबह के शो में चलत रहली स. ई कहे में कवनो संकोच ना होखे के चाहीं कि ओह घरी के ढेर फिल्मन के विषय अइसन रहे, जवना से यौन कुंठा ही बढ़े के रहे. जवना बोली-बानी की पहिलकी फिलिम ‘गंगा मइया तोहे पियरी चढ़इबो’ अर्थपूर्ण फिलिम होखे, जवना भाषा में ‘लागी नाहीं छूटे राम’ जइसन फिलिम बनल होखे, जवना भाषा में ‘रूठि गइले संइया हमार’, ‘दूल्हा गंगा पार के’ होखे, ओह में खासकर पिछली सदी के आखिरी दसक के आखिरी साल से लेके एह सदी के पिछिला दशक तकले अइसन फिलिम ढेर बनली स, जवना में ना त कहानी रहे ना गीत. हां, उहनी के हिट करे खातिर बाजारू मसाला, चलताउ भाषा आ फूहड़ गीत खूब रहे. अइसन फिलिमन के नाव लिहल, एह लेख के अपमाने होई. दिलचस्प ई बा कि ओह घरी के हीरो लोग आजुकाल राजनीतियो में चमकता लोग. जाहिर बा कि एह से भोजपुरी समाज में फूहड़पन के बढ़ावा मिलल.\nई ठीक बा कि फगुआ हास्य आ लास्य के तेवहार ह. एह में हंसी-मजाक खूब चलेला. लेकिन मजाक उहे आच्छा लागेला, जवना में लक्षणा वाली भाषा के इस्तेमाल होला. भोजपुरी समाज में एगो कहाउत बा कि घूघ वाली कनिया के सब देखल चाहेला, आ लंगटुआ के ओरि केहू देखल ना चाहेला. बाकिर भोजपुरी समाज में ई चालान बदलि गइल बा.\nबसंत नवजीवन के तेवहार ह, प्रकृति के सौंदर्य के प्रतीक ह, एह में प्रकृति जइसे नाया कपड़ा पहिनि लेले. ऊ नवजीवन के संदेस देले, जिनिगी में उत्साह भरेले, अइसन उत्साह जवना में सौंदर्ये खाली ना होला, ओह में संदेश भी होला, ओह में फूहड़ता ना होला. बेहतर होई कि भोजपुरिय समाज भी एह बारे में सोचे. फूहड़ गीतन के विरोधे ना करे, ओकर बायकाट करे. तबे जाके भोजपुरी समाज के असल आ उदात्त चेहरा दुनिया के सामने आ पाई. तबे भोजपुरी के सपूतन के लेके दुनिया के नजर भी बदलि. लेकिन बाड़ाका सवाल ई बा कि एह फूहड़पन के खिलाफ भोजपुरिया समाज का एकजुट होई.


गाजियाबाद के धरती से पहिली बेरा कवनों भोजपुरी किताब के लेखन आउर लोकार्पण भइल —- – भोजपुरी पंचायत\nजयशंकर प्रसाद द्विवेदी के लिखल भोजपुरी काव्य संकलन ” पीपर के पतई ” के लोकार्पण कल पूर्वाञ्चल भोजपुरी महासभा के आहूत परिचरचा “भोजपुरी भाषा के रचनात्मक आंदोलन ” जवन कविनगर स्थित वरिष्ठ नागरिक मनोरंजन केंद्र मे भइल । भोजपुरी भाषा के विकास खाति का करल जा सकेला , कइसे करल जा सकेला , एह आंदोलन मे अबे तक का का भयल बा , कब से भोजपुरी के रचनात्मक आंदोलन शुरू भइल आउर आगे एह आंदोलन के कइसे गति दीहल जा सकत बा , एहु बात पर विचार कइल गइल ।\nपरिचारचा मे बोलत अध्यक्ष मैनेजर पाण्डेय जी कहनी कि कबीर बाबा भोजपुरी के आदि कवि बानी आउर हिन्दी के विकास खाति भोजपुरी के बलि ना दीहल जा सकत । विशिष्ट अतिथि डॉ रमाशंकर श्रीवास्तव जी अनगिनत ज्ञात – अज्ञात भोजपुरी के रचनात्मक आंदोलन के सेवकन इयाद करत कहनी कि आज भोजपुरी भाषा के लग्गे सभ कुछ ह । भोजपुरी भाषा कवनों बात के मोहताज नईखे । आज तक भोजपुरी भाषा के हर विधा पर काम भइल बा आउर हो रहल बा ।\nविषय प्रवर्तन करत जयशंकर प्रसाद द्विवेदी जी अपने उद्बोधन मे कहनी – “भाषा के सवाल चारूओर बा। भाषा खाली अपना अनुभव के अभिव्यक्त करे के रास्ता ना ह, ऊ त सभ्यता के संस्कारित करे वाला वीणा ह आ संस्कृति के शब्द देबे वाला वाणी ह। आज के मंच बड़ा समृद्ध बा। एकरा समृद्धि के ई कारण बा कि ईहाँ भोजपुरी के चिंता करे वाला हर प्रकार के मनीषी आ व्यक्तित्व के आगम भइल बा। विषय के प्रस्तुत करत हम ईहे कहब कि आज भोजपुरी खातिर कतहूँ से निराशा के बात नइखे। साहित्य के खूबे संवर्धन होता। अनगिनत पत्रिका-ई पत्रिका प्रकाशित हो रहल बाड़ी, ‘भोजपुरी-टाइम्स’ जइसन दैनिक समाचार पत्रो निकलत बा, अनगिनत लोग लिखतो बा, किताबो छपत बा, बाकिर पाठक जागरूक बाड़े का? केहू ओह कितबवन के खरीद के पढ़े के तैयार बा का? ई सबसे बड़का दुख के बात बा? तनी एहू पर विद्वत समाज के सोचे के पड़ी ?”


बतकुच्चन – ५२ – Anjoria\nपिछला दिने भइल चुनाव परिणाम अवते यूपी में जीते वाला दल के समर्थक बवाल, खुराफात कइल शुरू कर दिहले. आलोचना होखे लागल त ओह लोग के नेता कहलन कि ई सब उनुका पार्टीवालन के खुराफात ना ह, ई त हारल पार्टी के खुरचाल के नतीजा ह. हँ हँ मानत बानी कि ऊ खुरचाल ना कहले बलुक षडयन्त्र कहले. आजु का राजनीति में भ्रष्टाचार आ षडयन्त्र के बोलबाला बा. कवनो नेता के बयान एह शब्द के इस्तेमाल कइला बिना पूरा ना होखे. हम ठहरनी भोजपुरिया आ कोशिश करीले कि जहाँ ले संभव होखे भोजपुरिये शब्द इस्तेमाल करीं. दोसरो भाषा के शब्द में ओह शब्द के पहिले राखीं जवन भोजपुरी के प्रकृति बा सुभाव का नियरा होखे. भ्रष्टाचार खातिर सबले नीमन शब्द लागल भठियरपन आ भ्रष्टाचारी खातिर भठियारा. ओही तरह षडयन्त्र खातिर सबले नीमन शब्द होखी खुरचाल आ षडयन्त्रकारी खातिर खुरचाली. खुरचाली में खुर आ चाल दुनु शामिल बा. खुर जानवरन के गोड़ के सबले नीचे वाला हिस्सा ह जवना के शरीर शास्त्र का हिसाब से आदमी के गोड़ के नोह से तुलना कइल जा सकेला. अब ई जानवर जब चलेले त जमीन के अपना खुर से खोरत जाले. बाकिर जानवर के चाल के खुरचाल ना कहल जा सके. खुरचाल खुराफातो के ना कहल जाव काहे कि खुराफात खुरचाल का चलते कइल जाला, खुराफात का चलते खुरचाल ना होखे. खुरचाल पहिले होखी तबे खुराफात हो सकेला. बाकिर इहो साँच होला कि हर खुराफात का पाछा खुरचाल ना होखे. कुछ लोग के सुभावे हो जाला खुराफात करे के आ ओह खुराफातियन के सगरी समाज जानेला. ऊ लुका छिपा के खुराफात ना करे. जबकि खुरचाल के असल तत्वे ई होला कि खुरचाली के असली चेहरा समाज का सोझा ना आ पावे आ ऊ आपन ढकोसला बनवले राखत खुरचाल करेला. एहीसे कवनो खेल में चाल त होला खुरचाल ना होखे. खुरचाल राजनीति, समाज आ संगठने में बेसी होला. खुरचाली के लोग चिह्न ना पावे आ ऊ आपन खुरचाल चलत नेक बनल रहेला. जहिया ओकरा चाल के पता चल जाला तहिया से ऊ खुरचाली ना रहि जाव खुराफाती हो जाला. काहे कि तब ओकरा चाल के चाल्हाकी हेरा गइल रहेला. एह खुर खुर के चरचा करत करत खरखर दिमाग में आ गइल. सोचे लगनी कि खरखर आ खुरखुर में का अन्तर होखेला. सोचला पर लागल कि खुरखुर आ खरखर में बेसी के फरक नइखे, पतई पर चलला से खरखर होला छाती में कफ चलला से खुरखुर. एह खर आ खुर के एक दोसरा का बदले इस्तेमाल से अइसन अंतर ना पड़े कि सुने वाला के मतिभ्रम हो जाव. हालांकि खुरचल आ खरचल का बारे में इहे बाति ना कहल जा सके. खखोरला के खुरचल कहल जाला आ खरचा कइला के खरचल. छपरा जिला के दिघवारा में एगो मिठाईवाला के खुरचन बहुते मशहूर हो गइल बा. ई खुरचन आइल त मथुरा से जहाँ दूध के खउलावत कड़ाही के किनारा पर जमत दूध के पपरा के खुरच के निकालल जाला आ ओकरे के एक पर एक तहियावत खुरचन बनि जाला. एह खुरचन के चरचा चलते जीभ ललचाये लागल बा. एहसे अब आजु बेसी ना खुरचब.


महादेव कुमार सिंह जी के लिखल भोजपुरी कहानी दहेज के मार | जोगीरा\nHome भोजपुरी साहित्य भोजपुरी कथा-कहानी महादेव कुमार सिंह जी के लिखल भोजपुरी कहानी दहेज के मार\nमहादेव कुमार सिंह जी के लिखल भोजपुरी कहानी दहेज के मार\nपरनाम ! स्वागत बा राउर जोगीरा डॉट कॉम प, रउवा सब के सोझा बा महादेव कुमार सिंह जी के लिखल भोजपुरी कहानी दहेज के मार, पढ़ीं आ आपन राय जरूर दीं कि रउवा महादेव कुमार सिंह जी के लिखल भोजपुरी कहानी ( Bhojpuri Kahani) कइसन लागल आ रउवा सब से निहोरा बा कि एह कहानी के शेयर जरूर करी।\nएतबार के भोर में चुलबुलिया के ससुराल से फोन आईल कि ई बार फेर से चुलबुलिया के एगो लइकी पैदा भईल। एतना सुनते चुलबुलिया के माई-बाबू के जोर से माथा ठनक गईल, अईसन लागल जइसे कि उनके उपर कोई पहाङ गिर गईल।\nचुलबुलिया के माई कहले-“ इ सब भाग के खेल बा, जेकरा कपार मे जे लिखल रही ओही न होई ? बेचारी के पहिले से एगो लईकी रहे फेर से लईकिए भईल, ई सब सुनके चुलबुलिया के बाबू से न रहल गईल- “अरे का बकतारे जे होएके रहल ऊ हो गईल, पहिले से एगो लक्ष्मी रहे एगो आउरो लक्ष्मी आ गईल, ओइसे भी बेटा-बेटी कोई अपना हाथ के चीज थोडे न बा ?\nई सब सुनके चुलबुलिया के माई तिलमिला गईल- “ हाँ रऊरा खूब मेंही से बतियातानी बेटी के बोझ जेकरा उपर पङता ओही जानेला, एगो कहावत बा न कि “जाके पाँव न फटे बेवाई3का जाने पीङ पडाई , रऊरा के हम का कही ? भाग मे जे रहे ओहे भईल। अब बात के बतंगङ कईला से कोई फायदा नईखे, हमरा भी चुलबुलिया के लईकी पैदा भईला से थोरे न दुख बा? हम त ओकर भविष खतिरा चिन्ता में बाणी कि जेकरा एको पईसा के आमदनी नईखे ऊ दू-द् गो लईकिया खातिर दहेज कहाँ से लाई? रऊरा त जानतानी कि दहेज के चोट केतना खतरनाक होला?\nचुलबुलिया के बाबू अपन धरम पत्नी के बात सुनके उबिया गईलन आउर कहलन कि- “हमराके तु का सुनाबेल ? सारी दुनिया जानता कि नारी स्नेह और ममता के समंदर होला लेकिन जब हमरी समाज में फलल-फुलल बिषाणु मिश्रित दहेजरूपी पौधा के हमरी अपने लोगवा घर घर मे लगाके ओकरा खूब पोषित करेलन तब ऊहे पौधा स्नेह और ममता के प्रतिरूप हमरी सम्पूर्ण नारी शक्ति के वर्तमान और भविष्य दूनो के तबाह कर देला। ओइसे भी अब हमनी के हाथ में का बा? आउर लईकिया के पैदा होतही तु ओकर दहेज के बारे मे काहेके बखान शुरू कईले बारू? तोहके काहे खतिरा आजे से दहेज के दरद सतावे लागल?\nअगर गौर कईल जाये तो चुलबुलिया के माई-बाबू अपना समाज में प्रचलित दहेज के मार बहुत करीब से देखले औरो महशूश कईले बारन। जी हाँ दहेज के बारे में हमनी के पूरे समाज के सोचे के पड़ीदहेज के टीस औरो जखम के ओही लोग समझिहे जिनका दहेज के चोट औरो पीङा से सामना भईल होई।\nदहेज के मारल आज केतना घर बरबाद हो गईल, केतना त अईसन उजर गईल कि उठे के सऊर तक नईखेआजो बहुत अईसन घर बा जहाँ पर दहेज के कारण कई जबान बिटिया के हाथ पीयर नईखे भईल। दहेज खतिरा एक-एक पईसा के जुगाङ में आदमी के जूता घिस जाला और संतुलन बिगङ जाला। दहेज के कारण जौना घर में सालों-साल से शादी के समय बढावल जाला, उनकर माई-बाबू के बारे मे सोची कि उनकरा ऊपर का बितत होई? ई सब दरद ओही बाबू भईया समझ पईहें जिनका दहेजरूपी राक्षस से पाला परल होई।\nदहेज के पीडा जहरीला से जहरीला साँप औरो बिच्छुओ के टंकार से भी ज्यादा खतरनाक होला। ई पीडा जननी के प्रसव पीडा से हजारो गुणा ज्यादा औरो लम्बा समय तक तन-मन दूनो के चोटिल करत रहेला।\nदहेज हमरी समाज के अइसन संताप बा कि पवित्र कन्या के जनम होतहीं माई-बाबू कन्या के बड़का बोझ समझेलन। दहेज लेन-देन दूनो अपराध बा लेकिन भीतर-भीतरे लोग दहेज लेन-देन करे से तनिको परहेज नईखे करेलन। बाकी ऊ दिन अब दूर नईखे जब दहेज जईसन अपराध आऊर पाप पर पूर्णतः प्रतिबंध लग जाई। भगवान श्री कृष्ण, श्रीराम, बुद्ध औरो महावीर के हमनी के पवित्र माटी से सामाजिक कुरूति मिटाबे के अब समय आ गईल बा।\nअपना देश प्रदेश मे सदियों से चलल आ रहल कुरूति से हमनी मिलजूल के लडी आउरो आवाज उठाई। एही बीच एगो बङका खुशी के बात ई बा कि हमनिए के समाज में कुछ अईसन देवतुल्य महामानव बारन जे दहेज के सख्ती से विरोध करेलन आऊर अपन लईका-लईकी के शादी में एको पईसा दहेज लेन-देन न करेलन। हमरी समाज आऊर हमरी पवित्र धरती मईया बिना दहेज के शादी करेबाला अईसन महान, आदर्शवादी आउरो संस्कारी लोग व उनके पूरे परिवार के सदा-सदा के लेल ऋणी रही।\nभोजपुरी कहानी दहेज के मार\nपिछला लेखचना दाल तड़का बनावे के विधि\nअगिला लेखदेवेन्द्र कुमार राय जी के लिखल भोजपुरी बालगीत


छपरा मोतिहारी आ गोपालगंज से छिटपुट खबर – टटका खबर\nछपरा मोतिहारी आ गोपालगंज से छिटपुट खबर\nछपरा अंबेदकर छात्रावास से छह गो नक्सली गिरफ्तार\nछपरा के भगवान बाजार थाना इलाका में अंबेदकर छात्रावास पर छापामारी कर के ओहिजा से नक्सली एरिया कमाण्डर अमरलाल देव समेत चार गो नक्सलियन के गिरफ्तार कर लिहल गइल बा. छापामारी में साढ़े सात लाख रुपिया, नक्सली साहित्य आ दोसर सामान बरामद भइल बा. गिरफ्तार नक्सली कई गो मामिला के अभियुक्त हउवें सँ. ओने मोतिहारी में लेवी ना दिहला पर नक्सली एगो ईंट भट्ठा पर हमला कर के ओकर दू गो ट्रैक्टर फूंक दिहले बाड़न सँ.\nजननी बाल सुरक्षा योजना के भुगतान में गड़बड़ी\nमोतिहारी हजिला में छह हजार लाभार्थियन के जननी बाल सुरक्षा योजना वाला भुगतान नइखे दिहल गइल. अस्पताल के काम के निरीक्षण का दौरान जिलाधिकारी ई गड़बड़ी पकड़ले बाड़न. निरीक्षण का बाद जिलाधिकारी अस्पताल के अधिकारियन के निर्देश दिहले कि सगरी जन सुविधा सही तरीका से उपलब्ध करावल जाय.\nगोपालगंज में शिविर अदालत\nगोपालगंज के सिधवलिया प्रखण्ड मुख्यालय पर शिविर लगा के बियफे का दिने दाखिल खारिज के एक हजार दू सौ मामिला निपटावल गइल.


Krishi Bill 2020 Who Will Decide MSP Read in Bhojpuri - Bhojpuri: सवाल कृषि उपज के मूल्य निर्धारण के बा, तीन कृषि कानून वापसी के विधेयक सदन में पास हो गईल – News18 हिंदी\nBhojpuri: सवाल कृषि उपज के मूल्य निर्धारण के बा, तीन कृषि कानून वापसी के विधेयक सदन में पास हो गईल\nसरकार हर साल तेईस फसलन के समर्थन मूल्य घोषित करें लें. ओह घोषित मूल्य पर लगभग दस फीसद पैदावार के खरीद पूरा देश में अभी तक संभव भईल बा.बाकि पैदावार बिचवलियों के हवाले अथवा किसान समेत अन्य उपभोक्ताओं के उपयोग में आवेला. समर्थन मूल्य के कानूनी प्रावधान करें से सरकार एह वजह से बचें के कोशिश में बा कि पूरा पैदावार के खरीद आ रख रखाव सरकार खातिर अपने-आप में बड़ा झमेला के काम बा.\nLast Updated : December 02, 2021, 17:23 IST\nकृषि कानून के वापसी के सवाल पर: तीन कृषि कानून वापसी के विधेयक सदन में पास हो गईल. बाकि संयुक्त किसान मोर्चा अपना ज़िद पर आजु तक अड़ल बा. केंद्र सरकार के रुख में फिलहाल कुछ नरमी के संकेत मिलत बा. बाकि संगे-संगे इहो सवाल उठत बा कि सरकार ई घोषणा अगर पहिले कर देत आ किसानन से बातचीत के रुख अपनावत तब नौबत यहां तक ना पहुंचल रहित. सरकार के मौजूदा रुख में परिवर्तन के आमतौर पर कई राज्यन में होखे वाला विधानसभा चुनाव से भी जोड़ के देखल जात बा. अब किसान के मांग ई बा कि फसल खरीद के न्यूनतम समर्थन मूल्य के कानूनी मान्यता दिहल जाय. दूसरा मांग ई बा कि कृषि मूल्य अउर लागत आयोग के संवैधानिक दर्जा दिहल जाय. अन्य मांग में आंदोलन के दौरान मृतक किसानों को उचित मुआवजा, बिजली के दाम में कटौती, किसानन पर आंदोलन के दौरान मुकदमों की वापसी और पराली जलाने के आरोपी किसानों पर दर्ज जुर्माने को खत्म करें के मुद्दा भी शामिल बा.\nसरकार हर साल तेईस फसलन के समर्थन मूल्य घोषित करें लें. ओह घोषित मूल्य पर लगभग दस फीसद पैदावार के खरीद पूरा देश में अभी तक संभव भईल बा.बाकि पैदावार बिचवलियों के हवाले अथवा किसान समेत अन्य उपभोक्ताओं के उपयोग में आवेला. समर्थन मूल्य के कानूनी प्रावधान करें से सरकार एह वजह से बचें के कोशिश में बा कि पूरा पैदावार के खरीद आ रख रखाव सरकार खातिर अपने-आप में बड़ा झमेला के काम बा. एह झमेला के दूर करें के उपाय खातिर ही जनता सरकार चुनें लें. सरकार अपना ओर से एह समस्या के समाधान खातिर पूरा देश में दस हजार ‘किसान उत्पादक संघ’ बनावें के घोषणा कइले रहें, जवना पर अभी तक ठीक से अमल नइखे हो पावल. यहां ई जानल जरूरी बा कि मंडी समिति के शुरुआत देश में किसान नेता सर छोटू राम के प्रयास एह खातिर भईल रहें कि किसानन के पैदावार के उचित दाम मिलें, आ किसानन के विचवलियों के हस्तक्षेप से बचावल जा सकें. देश के चालीस फीसद के करीब गेंहू अउर धान के खरीद जवना पंजाब, हरियाणा से होला-ओह पर ढ़ाई से तीन फीसद मंडी समिति के टैक्स अउर विचवलियों को टैक्स देबे खातिर आज किसान विवश बाड़न. एकरा बाद भी पंजाब, हरियाणा के किसानन खेती खातिर जा फायदेमंद व्यवसाय बा.ओकर कईगो वजह बा. एह पैमाना पर बिहार के किसानन के बारे में केहूं सोचें के तैयार नइखे जहां मंडी समिति सन् 2005 से अस्तित्वें में नइखे. बिहार के किसानन से सस्ते दाम पर पैदावार खरीद कर पंजाब अउर हरियाणा की मंडियों में वाला पंजाब, अनाज व्यवसायियों अउर बिचवलियन खातिर सचमुच ई व्यापार खासा फायदेमंद हो गईल रहें. एह साल ओह पर कुछ हद तक पाबन्दी लागल-जब सरकारी खरीद खातिर खेती के खतौनी के दस्तावेज अनिवार्य बना दिहल गईल. मतलब ई कि एक किसान से खेती के ब्यौरा के मुताबिक ही सरकारी खरीद होई. बाकि एगो कहावत प्रचलित बा कि “ एगो राजा से सौ गुना तेज बुद्धि चोर के होला.” ओकर उपाय खेती ना करें, वाला किसान ई निकललन कि आपन खतौनी अनाज व्यवसायियन के बेंच दिहलन. अभी एह वणिकवाद के उपाय सरकार नइखे खोज पवलें.\nसरकार के एगो आकड़ा के मुताबिक देश में 14 करोड़ किसानन के पास खेती लायक जमीन बा. लगभग 11 करोड़ परिवार खेती के काम मे लागल बा. लगभग सत्तर फीसद से कम किसानन के पास एक हेक्टेयर से कम जमीन बा. पंजाब, हरियाणा के एक औसत किसान के पास ग्यारह से चौदह बीघा जमीन बा-जब कि ओकरा तुलना में बिहार, पूर्वी उत्तर प्रदेश के किसानन के खेती के दायरा डेढ़ से तीन बीघा से ज्यादा नइखे. पैदावार के मामले में भी जहां पंजाब के किसान एक हेक्टेयर खेती से 50 कुन्तल गेहूँ पैदा होखें के उम्मीद कर सकेला. पूर्वी उत्तरप्रदेश आ बिहार के किसान एक हेक्टेयर से 35 कुन्तल से ज्यादा गेहूँ पैदावार के उम्मीद ना कर सकें.अब सरकारी खरीद पर फायदा के आकलन कईल जाय, तब एक हेक्टेयर जमीन पर गेहूँ के पैदावार से जहां पंजाब के किसान पैंतीस हजार आमदनी के उम्मीद कर सकेला. अतने जमीन पर पूर्वी उत्तर प्रदेश आ बिहार के किसान पंद्रह हजार से ज्यादा आमदनी के उम्मीद ना कर सकें. यहां ई ध्यान दिहल जरूरी बा कि पंजाब, हरियाणा अउर पश्चिमी उत्तर प्रदेश के किसान -जवना हरित क्रांति से सबसे ज्यादा फायदा उठवलें, उहें ज्यादातर आंदोलन के जरिये, किसानन के शहादत के बल पर सरकार के झुकें खातिर विवश करत बाड़न. एह इलाका के कुलक किसानन के खेती से मुनाफा हर तरह से चाहीं. बाकि देश के खेती-किसानी से जइसे एह लोगन के कवनों मतलब नइखे.\nकृषि मूल्य अउर लागत आयोग के संवैधानिक दर्जा के मांग भी सरकार से होत बा. किसान आयोग के गठन के मांग भी एक अरसा से होत रहें. बाकि असल सवाल ई बा कि जब खेती के लागत अलग-अलग इलाका में एक जइसन नइखे, ओह स्थिति में खेती के पैदावार के एक तरह के मूल्य निर्धारण कहां तक जायज बा? खेती के मामला संविधान के समवर्ती सूची में बा. केन्द्र सरकार खातिर सबसे मुफीद उपाय ई होत कि कृषि कानून से संबंधित मामला राज्यन पर ही छोड़ देत. बाकि इहो तय बा कि खेती – किसानी के सवाल पर कवनों अब हाथ लगावें के कोशिश ना करीं. राष्ट्रीय स्तर पर सकल घरेलू उत्पाद में भले खेती के योगदान 18%से ज्यादा नइखे. बाकि सबसे ज्यादा कामगार खेती-किसानी में लागल बाड़न. तब इहो एगो मुश्किले सवाल बा कि अतना कामगारमन के खेती से निकाल के ज्यादा उत्पादक काम में कहां आ कइसे लगावल जाय? सरकार न्यूनतम समर्थन मूल्य के निर्धारण खातिर एगो समिति गठित करें सुझाव देत बिया. संयुक्त किसान मोर्चा से चार सदस्य भेजें के प्रस्ताव भी, सरकार की ओर से कईल गईल बा. सरकार के सामने न्यूनतम समर्थन मूल्य घोषित करें के पहिले स्वामीनाथन समिति के सिफारिशों के माने के भी दबाव बा. संगवे एह बात के भी दबाव बा कि उपभोक्ता अउर उत्पादक के हित के बीच उचित संतुलन बनल रहें. केहूं के हित के हकतल्फ़ी अउर अनदेखी ना होखें. एह तरह से देखल जाय, खेती-किसानी बहुत पेचीदा आ संवेदनशील मामला बा. सरकार आ किसान नेताओं के बीच सद्भावना पूर्ण माहौल में ही कवनों समाधान निकल सकेला.\n(मोहन सिंह वरिष्ठ पत्रकार हैं, आलेख में लिखे उनके विचार निजी हैं.)


बरगद गाछ – भोजपुरी साहित्य सरिता\nबरगद गाछ के तरे बइठल शिवशंकर के आपन बाबूजी इयाद पड़ गइनी। बाबूजियो तऽ बरगदवे अइसन रहनी।केतना लोग के ऊपर आपन हाथ रखनीं। सगरी गाँव उनहीं जमीन पर राज करत बा। बाकिर हमरा पता ना रहे कि उ खोख बरगद रहन। जेकरा में दीमक नियन भीतरे भीतरे गोतिया दायाद आ बेटवन लोग बाँटत काटत छाँटत उनकर अंत करा देहलन।\nआदमी आ ई गाछ बिरिछ में इहे त फरक देखल जाला कि गाछ बिरिछ में आदमी लोगन से जादा धीरज आ सहनशक्ति होला। आदमी तऽ मायाजाल के फाँसल मनई।इचिको बात से मन दुखाइल आदमी टूट जाला।\nकेतना इज्जत रहे बाबूजी के।साँझ सबेरे लोग बइठकी लगा के बाबूजी के उपकार के गुणगान करे।खूब सेवा करे। उनकर उपकार में बुड़ल गाँव के लोग उनका बचवन के खूब दुलार मिलल जेकर परिणाम ई भइल कि आठ बचवन में शिवशंकरे एगो बाबूजी के गुन, अपना में धारन कइले। लइकिन सभ त अपना अपना संसार में बेअस्त भ गइली। बाकिर चार गो बेटा त सभ करम करके बाप के अंतगति करा देहलन।\nलइकन के खराब बेवहार बाबूजी के साँचल इज्जत के बाट लगा देहलस। बाहर के ढीठई घरो में घुस गइल। मारा काटी, गारी, खोबसन, अपमान ई सब बाबूजी के मन के बेरि बेरि ओरहन सुन के तार तार कर देवे। गाँव के लोग के बइठका अब उनुका लगे उनकरे लइकन के बरजोरला के कथा सुनावे खातिर बइठे लगलें।\nएगो समय रहे जब लोग बाबूजी के गोर लागत रहलन पर आज बाबूजी के अपना अभागा लइकन के दुर्बेवहार खातिर सभका आगे हाथ जोड़े के पड़त रहे। थाकल शरीर , मोटका चशमा आ लाठी के सहारे चलेवाला बाबूजी एतना कमजोर भ गइनी कि आपन जीवन से हाथ धो देहनी।।\nबरगद गाछ के लगहीं एगो ऊसर जमीन रहे।ओही पर एगो मचान बनल रहे जवना पर खेतिहर लोग चढ के अनाज के अगोरस।ई मचान ई गाँव के एतना बड़हन मचान रहे कि कभो कभो त बइठ के गवनई बजनईयो होखे। ई मचनवो बाबूजी के बनवावल रहे।बाद में गउवें के लोग मिलजुल के ओकर रख-रखवारी करे लगलन।हरदम ई मचान चकाचक रहत रहे।सभके मनसाएन आ दुख बाँचे के ईहे सबसे सुन्दर जगह रहे।\nशिवशंकर अचके से मचनवे पर चढ गइलन। सगरी गाँव ओह मचान से लउकत रहे। एतना बड़हन गाँव देख के शिवशंकर के आपन बाबूजी ओतने बड़ लउके लगनीं। हड़ हड़ धार के संघे बहत लगहीं नदी में बाबूजी के लोर के बहाव बुझाइल। हरियर पीयर पात के संघे डोलत गाछ गाँव के बसवैया अइसन लगलेजेमें जवान आ बुजुर्ग लोग रहलन। फुलाइल फरहरी, गाँव के लइकन सभे जे निफिकिर होके डार से लगले डोलत रहलन। ओहिमें लगहीं कटैया गाछ में आपन चारो बिगड़ैल भाई लउके लगलन आ मन कसइल हो गइल। लाल सुरुजदेव पछिमाह भ गइल रहलें। एतना देर से उ उहवें काल बिता देले बुझइबे ना कइल। जात बेरिया सुरुजदेव के गोर लगलन आ मने मन गोहरवले- हे देव! हमरा मउआर के रक्षा करब।सभ अब रउरे लोग के हाथ में बा।\nएने चारो भाई के उत्पात से गाँव के लोग पहिलहीं से बिलबिलाइल रहलें आ बाबूजी के मरला के बाद तऽ इ चारोजन के कयबार गाँव के लोग पहिले समझवले आ जब ऊ लोग ना मनलन तऽ अब बात हाथापाई तक पहुँच गइल। शिवशंकर त्ऽ अपना घर परिवार आ डिऊटी के बाद घरहीं में सिमट गइलन।कभीकभार भाई सभ मिलके उनका केखूब सुनावस काहे कि ऊ ओह लोग के साथे गाँव के लोगन के ऊपर जोर जबरदस्ती ना करस। धीरे धीरे चारो भाई त गाँव के गरीब गुरबा आ कमजोर लोग के जमीन जबरदस्ती छीने लगलें बाकिर बाद में ऊ लोग बरियार बसिन्दन से भी बजरे लगलन।\nएकर परिणाम ई भइल गाँव दू भाग में बँट गक्षइल। चारो भाई संघे गाँव के चोर,चपलूस आ गुण्डा सभ भ गइले तऽ दूसर ओर गाँव के भुक्तभोगी रहनिहार लोग।\nकहल जाला कि साँच के आँच कइसन,साँच कबहूँ ना हारेला ,से अब सभ गाँव के लोग बाबूजी के उपकार के भुला के अब ई बिगड़ैल बचवन से बदला लेवे के ठान लेहलन।\nएक दिन खूब मारा-मारी भइल। शिवशंकर दउड़ल अइले। नरेशवा आगे बढ के कहलस- शिवशंकर बाबा के लाज रहल एह से ई लोग जीयत लउकता।ना तऽ एह लोगन के ऊपरे पहुँचा देतीं सन। हाथ जोर के गाँव वालन से माफी मंगलन। आ सभ भाइयन के घरे भेजववलन।\nएहु काज के बदले भइयन से खोबसन सुने के मिलल कि अब शिवशंकर गाँव वालन से मिल के अकेलहीं राज करे चाहतारन।\nशिवशंकर के दुख कहे लायक भी ना रहे।एकदिन ऊ भोरे सबेरे उठ के चारो भइयन के साथे गाँव में एगो बइठका बोलवलन। उहवां तऽ सबसे पहिले आपन बेटा के बैंक में चाकरी लगला के खबर देहलन। चारो भयाद तऽ आउरो जर गइलन। मुँह बनाके मझिला कहलस- त ई कहे खातिर बइठका बोलावे के जरूरत ना रहे। आपन शान बघारताड़े- छोटका कहलस। शिवशंकर कहलन- ना हो! ई त हम अइसहीं बता देहनी ह। हमार मतलब त इहे कहे के रहे- गाँव के लोगन के जमीन बाबूजी देहले रहनी एह से ई लोग के जमीन तू लोग ना ले सकेलऽऽ। आ अगहूं ई सब मत करीह लोग। काल्ह पुलिस आइल रहे। ई सभ गँवई बिरादर पुलिस में रिपोट कइले बारन। हम बीच बचउवल क के रोक लगवा देहले बानी।हम आपन सब हिस्सा तहरा लोग के देत बानी। हमार बेटी के बिआह अगिला महीना तय भ गइल बा।ओकरा बिआह के बाद हम अपना बेटा लगे गाँव छोड़ के चल जाएब।\nशिवशंकर के बात दुनो पाटी के मुँह बंद करा देहलस।\nओकरा बाद गाँव ठहरल पानी नियन शांत हो गइल। बाकिर शिवशंकर के मन के हलचल ना बंद भइल रहे।\nबेटी के बिआह भी धूमधाम से निबह गइल। शिवशंकर के अब गाँव छोड़े के रहे।एही से गाँव के आज निरेखत मन के हजारो फाड़ होत रहे, गाँव के सभे फूल,पात,घर,खेत,बघार सभ में बाबूजी लउकत रहीं। जइसे शिवशंकर गाँव ना छोड़े चाहत रहलन । उनकर बाबूजी कभो बयार बन के पतई रुप ध के गोर से लिपट जायं जइसे कहत बारन- मत जा। चल जइबऽ त गाँव आ सहोदर के के सँभारी!\nशिवशंकर के कंठ बन्हा गइल , आँख में लोर भर आइल आ सब धुन्ध जइसन लउके लागल। बाबूजी के बात आ अपना भाईलोगन के बेवहार शिवशंकर के मन के झुलुआ नियन डोलावे।ऊ बिचलित हो उठले। तनिका देर बाद उठले आ ओकील से मिले खातिर चल देले। सब कागज पत्तर के सरियवा दिहले। आपन पइसा लगा के कागज पक्का करा के जेकर जेकर रहे ओकरा के दे दिहले। आपन भाइयन के भी समझवले आ बाबूजी के मन के मुराद पूरा कइले कि सभका के समझा बुझा के गाँव के सुख शांति के माहौल बनावे के भी कोशिश कइले।\nकुछ समय बाद बेटी के बिआह खूब धूमधाम से हो गइल। सभ काज पूरन भइला पर शिवशंकर बेटा के लग जाये खतिरा तइयार भइलन। बरगद गाछ के गोर लागे खातिर जब गइलन तऽ देखलन कि लगहीं एगो आउर बरगद उग आइल बा।उनकर मन बड़ सुख पइलस ।अइसन लागल कि बाबूजी आपन लगे छाँव उनका के दे दिहनी।गोर लाग के शहर ओरी शिवशंकर के परिवार चल गइल।।


चार गो राज्य के विधानसभा चुनाव पर रायशुमारी – टटका खबर\nचार गो राज्य के विधानसभा चुनाव पर रायशुमारी\nOct 21, 2013 रायशुमारी/चुनाव, विधानसभा चुनाव\nनयी दिल्ली. 21 नवंबर (वार्ता) समय टीवी नेटवर्क आ हब पल्स का ओर से करावल एगो सर्वे में होखे वाला चार राज्य विधान सभा के चुनावन में जबर्दस्त मुकाबला देखे के मिल सकेला. मध्य प्रदेश आ राजस्थान में भाजपा. के सरकार बनत बुझात बा त छत्तीसगढ आ दिल्ली में दुनु का बीचे काँटा के मुकाबला होखत लउकत बा.\nएह रायशुमारी से लागत बा कि मध्य प्रदेश में शिवराज सिंह चौहान के नेतृत्व वाली भाजपा 124 सीट जीत के लगातार तिसरका बेर सरकार बनाई. एहिजा कांग्रेस के 94 सीट मिलत लागत बा. भाजपा के राज्य के 37 फीसदी मतदातन के समर्थन बा त कांग्रेस के 34 फीसदी के. शिवराज अबहियो राज्य के सबसे पसंदीदा मुख्यमंत्री उम्मीदवार बाड़े आ मध्य प्रदेश के 53 फीसदी जनता नरेन्द्र मोदी के प्रधानमंत्री बनत देखल चाहत बिया. राहुल गाँधी के पसंद करे वाला 30 फीसदी बाड़े.\nराजस्थान में वसुंधरा राजे का नेतृत्व में भाजपा के सरकार के वापसी लउकत बा. एहिजा भाजपा के 200 में से 103 सीटें मिलत लागत बा. कांग्रेस 79 सीटों पर बिटुरा के रह जाई. मुख्यमंत्री के रूप में वसुंधरा के 45 फीसदी लोग चाहत बा त मौजूदा सीएम अशोक गहलोत के 31 फीसदी लोग पसंद करत बा. एहिजा पीएम पद के रेस में नरेन्द्र मोदी के 56 फीसदी लोग चाहत बा त राहुल गांधी के 32 फीसदी लोग.\nछत्तीसगढ विधानसभा चुनाव में रमन सिंह के नेतृत्व वाली भाजपा सरकार खातिर लगातार तिसरका बेर सरकार बनावल आसान नइखे लागत. एहिजा भाजपा के 46 सीट मिलत लउकत बा त कांग्रेस के 42 सीट. हालांकि मुख्यमंत्री के पसंदीदा उम्मीदवार खातिर रमन सिंह के 43 फीसदीलोग पसंद करत बा त अजीत जोगी के 31 फीसदी लोग. एहिजा पीएम पद पर 45 फीसदी लोग भाजपा के नरेन्द्र मोदी का साथे बा त 21 फीसदी लोग राहुल गाँधी का साथे.\nदिल्ली के चुनाव सबले अजुराइल लागत बा. आम आदमी पार्टी का चलते सगरी समीकरण बिगड़त लउकत बा. एहिजा मुख्य मुकाबिला कांग्रेस आ भाजपा का बीच होखला का बावजूद आम आदमी पार्टी एहिजा त्रिशंकु विधानसभा बनवा सकेले. एहिजा भाजपा के 32 सीट, कांग्रेस के 31 सीट आ !एएपी के छह सीट मिलत लागत बा. मुख्यमंत्री का दौड़ में 26 फीसदी लोग के पसंद शीला दीक्षित सबले आगे बाड़ी. विजय गोयल के 22 फीसदी लोग आ अरविंद केजरीवाल के 19 फीसदी लोग सीएम बनावल चाहत बा. भाजपा के डा. हर्षवर्धन के 14 फीसदी लोग सीएम के तौर पर पसंद करत बा. एहिजा पीएम का रेस में नरेन्द्र मोदी ला 45 फीसदी लोग आ राहुल गांधी ला 29 फीसदी लोग बा. सात फीसदी लोग मनमोहन सिंह के पसंद करत बा.\nकांग्रेस के भरोसा नइखे रायशुमारियन पर\nचुनाव भोजपुरी पट्टी


गैर सरकारी संगठन - विकिपीडिया\nगैर सरकारी संगठन भा गैर-सरकारी संगठन (अंगरेजी: non-governmental organization) एनजीओ (NGO) अइसन संगठन (ऑर्गेनाइजेशन) होला जे सरकार से स्वतंत्र रूप में बनल होला। अइसन संगठन में से अधिकतर बिना लाभ के काम करे वाला होखे लें आ अक्सरहा मानवतावादी चाहे सामाजिक काम में लागल होखे लें या फिर सामाजिक बिज्ञान के क्षेत्र में काम करे लें; अइसन संगठन सभ में क्लब आ एसोसिएशन भी सामिल हो सके लें जे अपना सदस्य लोगन के आ अउरियो लोगन के कौनों किसिम के सर्विस उपलब्ध करावत होखें। सर्वे सब में ई सोझा आइल बा कि एनजीओ सभ पर पब्लिक के भरोसा होला, एकरा चलते ई संगठन सब समाज आ सामाजिक काम सब के हितधारकन (स्टेकहोल्डर) खातिर उपयोगी तरीका से काम करे वाला हो सके लें। हालाँकि, एनजीओ सभ कारपोरेशन सब खातिर लॉबी ग्रुप भी हो सके लें।\nआजकाल्ह जवना अरथ में एह शब्द के इस्तेमाल हो रहल बा, पहिली बेर एकर जिकिर नया-नया गठित भइल यूनाइटेड नेशंस के चार्टर में 1945 में आर्टिकल 71 में भइल रहे। यूनाइटेड नेशंस के ग्लोबल कम्युनिकेशन बिभाग एकर परिभाषा देला — "बिना-लाभ काम करे वाला, स्वेच्छा से बनल नागरिक लोगन के मंडली (ग्रुप) जे लोकल, राष्ट्रिय भा इंटरनेशनल लेवल पर संगठित भइल होखे, आम जनता के भलाई के समर्थन में मुद्दा आ समस्या (इशू) सब से निबटे खातिर। एनजीओ शब्द एक कुछ असंगत इस्तेमाल, आ अक्सरहा पर्यायवाची के रूप में इस्तेमाल सिविल सोसाइटी खातिर होखे ला, जे कौनों भी अइसन एसोसिएशन हो सके ला जे नागरिक लोगन द्वारा अस्थापित होखे। कुछ देसन में, एनजीओ के गैर लाभकारी संगठन के रूप में जानल जाला आ राजनीतिक पार्टी आ ट्रेड युनियन सब के भी कब्बो-काल्ह एनजीओ मानल जाला।\nएनजीओ सभ के बर्गीकरण दू गो आधारन पर कइल जाला (1) ओरिएंटेशन—मने कि कवना किसिम के कामकाज आ एक्टिविटी ऊ एनजीओ क रहल बा, जइसे कि मानवाधिकार, उपभोक्ता संरक्षण, पर्यावरणवाद, सेहत सुबिधा चाहे बिकास कार्य इत्यादि; आ (2) ऑपरेट करे ले लेवल—मने कि, लोकल, राष्ट्रिय भा इंटरनेशनल स्तर पर काम क रहल बा। बिस्व बैंक एनजीओ सभ के अलगे तरीका से दू किसिम में बाँटे ला: ऑपरेशनल एनजीओ—जिनहन के सबसे पहिला काम बिकास संबंधी प्रोजेक्ट के डिजाइन बनावल आ लागू कइल होला; आ दुसरा किसिम, एडवोकेसी एनजीओ—जिनहन के प्राथमिक काम मुद्दा उठावल, आ राष्ट्रिय भा इंटरनेशनल सरकारी संगठन सभ के नीति आ बेहवार सभ के परभावित कइल होखे ला।\nएगो आँकड़ा के मोताबिक, साल 2008 में रूस में कुल 277,000 एनजीओ रहलें। भारत में 2009 में लगभग 20 लाख एनजीओ रहलें (जे देस के प्राइमरी इस्कूल आ स्वास्थ्य केंद्र के तुलना में बेसी बाड़ें)। भारत में एनजीओ सभ द्वारा बिदेस से धन लेवे पर बिबाद भइल आ 2016 में करीब 20,000 एनजीओ सभ के बिदेस से धन लेवे पर रोक लगा दिहल गइल। भारत में कौनों एनजीओ बिदेस से पइसा ले सके एकरा खातिर ओकरा के विदेशी अंशदान नियमन अधिनियम (एफसीआरए), 2010 के तहत रजिस्ट्रेशन करावे के पड़े ला।\n"Video speech – Helen Clark, Administrator of the United Nations Development Programme (UNDP) on World NGO Day". YouTube.\nई ऑर्गेनाइजेशन-संबंधी लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=गैर_सरकारी_संगठन&oldid=713743" से लिहल गइल\nगैर सरकारी ऑर्गेनाइजेशन\nएह पन्ना पर आखिरी बेर संपादन 28 मार्च 2022 के 20:23 बजे भइल रहल।


भोजपुरी परदा पर एगो फड़कदार जोड़ी – Anjoria\nभोजपुरी परदा पर एगो फड़कदार जोड़ी\nफरवरी 8, 2011\nहिन्दी सिनेमा के कलाकारन में कुछ जोड़ी बहुते मशहूर हई सँ आ दर्शको ओह जोड़ियन के बेर बेर देखल चाहे लें. ठीक ओही तरह भोजपुरीओ सिनेमा में कुछ जोड़ी दर्शकन के पसन्द आ गइल बा जवना के ऊ बार बार देखल चाहेले आ निर्माता निर्देशको ओह जोड़ियन के दोहरावत तिहरावत रहेले. भोजपुरी सिनेमा के मशहूर जोड़ियन में मनोज तिवारी-रानी चटर्जी, रविकिशन-नगमा, दिनेशलाल यादव निरहुआ-पाखी हेगडे, पवन सिंह-मोनालिसा, वगैरह गिनल जाला. अब एगो अउरी फड़कदार जोड़ी बन गइल बा प्रवेशलाल यादव शुभी शर्मा के. ई जोड़ी “चलनी के चालल दुलहा” में पहिला बेर सामने आइल रहुवे आ दर्शक एह जोड़ी के खूब पसन्द कइले. अब ई जोड़ी फेर भोजपुरी फिल्म “दुश्मनी” में सामने आवे जा रहल बा. फिल्म रिलीज खातिर तइयार बा. ओकरा बाद एह जोड़ी के “औलाद” आ “राजा के रानी संग प्यार हो गइल” में देखल जा सकी. स्वागत बा एह फड़कदार जोड़ी के !\nVijay and Varsha is the latest pair of Bhojpuri stars\nगजब होई गवा के संगीतमय शुरुआत


बिग बॉस के इंतज़ार बा कुछ चर्चित हस्तियन के – Anjoria\nबिग बॉस के इंतज़ार बा कुछ चर्चित हस्तियन के\nOctober 13, 2010 OmPrakash Singh टीवी, मनोरंजन 0\nबिग बॉस शुरू भइला कुछुवे दिन भइल बा बाकिर ड्रामेबाजी शुरू हो गइलबा. बंटी चोर पर त पहिलके दिने बिग बॉस अतना रिसियइलन आ बंटी चोर बिग बॉस को अइसन अइसन श्लोक सुनवलसि कि बिग बॉस ओकरा के निकालही के पड़ल. अब शायद ऊ ”बिग बॉस” में लवटि के ना आवे बाकिर अगर ऊ वापिस आवत बा त एकर मतलब होखी कि ई भितरिया सांठ-गाँठ रहुवे. काहे कि पिछलको सीजन में कुछ अइसने भइल रहे. कुछ लोग के खुदे निकाल के फेर बाद में ओह लोग के बोलावलो गइल रहे. ”बिग बॉस” का घर में सब कुछ हो सकेला बस टी आर पी बढ़े के चाहीं.\nशिव सेना आ राज सेना, सॉरी ! मनसा, पाकिस्तानी मेहमान वीना मलिक आ लड़का- लड़की वाला बेगम नवाजिश अली के विरोध शुरू कर दिहले बा. लिहाजन एह लोग के देर सवेर त निकलही भा निकालही के पड़ी.\nअइसनका में ”बिग बॉस” के अउरी मसालेदार बनावे खातिर ने कुछ दोसर नामचीन हस्तियन के एह “घर” में ले आवही के पड़ि जेहसे कि ”बिग बॉस” के इज्जत बाचल रहे. अबही एह घर में बस दू-तीने गो नाम बा जे कुछ काम के बा, जइसे कि मनोज तिवारी-श्वेता तिवारी. एह जोड़ी से कुछ चटपटा मिले के उम्मीद बा. समीरो सोनी ठीक चलत बाड़े. वकील अब्बास काजमी घर से बाहर हो चुकल बाड़े आ हालात देखत अगिला नंबर वीना मालिक के होखे के चाहीं, महेश भट्ट के सुपुत्र राहुल भट्ट फिलहाल चुप्पी सधले बाड़न. डाकू हसीना सीमा परिहार के लोगो के सहानुभूति मिले के उम्मीद बा. अस्मित आ सारा “प्रवेश आ क्लोडिया” बने में लागल बाड़न बाकिर एह दुनु में दम नइखे, एहसे शायद ”बिग बॉस” रिया सेने के बोलवा लेस !\n१४ अक्टूबर तक कॉमनवेल्थ गेमो ख़तम हो जइहे सन त काहे ना ”बिग बॉस” अपना घर में कुछ खिलाड़ियने के बोला लेसु. सुने में आइल रहे कि पामेला एंडरसन आवे वाली बाड़ी. कतना निमन लागी जब पामेला आ सीमा परिहार के बातचीत होखी. वाह, आ बगल में बइठल रहसु मनोज तिवारी, जे साक्षी से अंग्रेजी सीखत बाड़न. अपना जमाना के सुपर स्टार राजेशो खन्ना आवे वाला रहन . ठीके भइल जे ना अइले ना त उनका प्रशंसकन के ढेरे निराशा होखीत काहे कि ई गर उनकालायक नइखे. आजुवो उनका प्रशंसकन के गिनती बहुते बा. तबो ई कहि के उनका के बदनाम कइल जा रहल बा कि ऊ शर्त रखले रहुवेन कि उनका दारु पियला पर कवनो पाबंदी ना रहे तबहिये ऊ बिग बॉस में आ सकेले !\nएह कार्यक्रम के रुचिगर बनावे खातिर एगो पसंद इहो हो सकेला कि लहीम-सहीम डब्ल्यू डब्ल्यू एफ जइसन नकली कुश्ती के बादशाह खली, जे दुनिया में बहुते नाम कमइले बाड़े, के बोला लिहल जाव. अउरियो नाम बाड़ी सँ जिनका के बोला के ”बिग बॉस” दर्शकन के मनोरंजन कर सकेले. फिलहाल अबही जे लोग घर में बा ओतना देखेवालन खातिर पूरा नइखे पड़त.मजेदार दबंग सलमान खान आखिर कबले बहरी बइठ के दर्शकन के मनोरंजन करत रहीहें. कुछ चटपटा मसाला त उनको चाहीं बोले खातिर.\n(स्रोत : ईहा फीचर के मीनाक्षी शर्मा)\nNirahua Pakhi duo in Bangkok for shooting


Due to Corona lockdown what happened with Khesari Litti chokha nirahua Gabrua and other Bhojpuri movies Bhojpuri: खेसारी के लिट्टी-चोखा आ निरहुआ के गबरू समेत दर्जनों फिल्म के रिलीजिंग डेट खटाई में\nBhojpuri: खेसारी के लिट्टी-चोखा आ निरहुआ के गबरू समेत दर्जनों फिल्म के रिलीजिंग डेट खटाई में\nकोरोना के कारण बंबई फिल्म व्यवसाय के मुख्य शहर ह आ उहाँ शूटिंग के काम ठप्प होखे के नौबत आ गइल बा, बाकिर भोजपुरी फिल्मन के ट्रेलर पर ट्रेलर रिलीज हो रहल बा. अब ई पता नइखे कि ई सब पिक्चर सिनेमाहॉल के मुंह कब देख पाई बाकिर डिजिटल प्लेटफ़ॉर्म आ गइला से निर्माता आ स्टार लोग के ई सुकून बा कि फिल्म के यूट्यूब भा कवनो ओटीटी पर रिलीज कर दिहल जाई.\nखेसारी चोखा बनल बाड़े त काजल लिट्टी. फिल्म बनल बा लिट्टी-चोखा. लिट्टी के मजा चोखा के साथहीं बा. बाकिर लिट्टी-चोखा में खटपट हो गइल बा. लगभग 20 गो फिलिम साथे कइला के बाद खेसारी-काजल के हिट जोड़ी एक-दूसरा से कटे लागल बा. एने कोरोना के दुसरका लहर के बाद फेर आदमी आदमी से कटे लागल बा. देश के कम से कम 18 गो राज्य एकरा से प्रभावित हो गइल बा अउरी महाराष्ट्र में त आंशिक लॉकडाउन भी लागल चालू हो गइल बा. बंबई फिल्म व्यवसाय के मुख्य शहर ह आ उहाँ शूटिंग के काम ठप्प होखे के नौबत आ गइल बा, बाकिर भोजपुरी फिल्मन के ट्रेलर पर ट्रेलर रिलीज हो रहल बा. अब ई पता नइखे कि ई सब पिक्चर सिनेमाहॉल के मुंह कब देख पाई बाकिर डिजिटल प्लेटफ़ॉर्म आ गइला से निर्माता आ स्टार लोग के ई सुकून बा कि फिल्म के यूट्यूब भा कवनो ओटीटी पर रिलीज कर दिहल जाई.\nओइसे भोजपुरी के एगो बड़ फिल्म वितरक आ निर्माता आपन पहचान गुप्त रखला के शर्त पर बतवलें कि भोजपुरी में अधिकतर जवना स्तर के फिल्मन के निर्माण हो रहल बा, ऊ यूट्यूबे पर रिलीज होखे वाली बाड़ी सन, ओकरा के देखे खातिर टिकट खरीदल एकदम रूपिया के बर्बादी बा. ओइसे निर्माता, निर्देशक आ कलाकार लोग इहे सोच के फिल्म भी बना रहल बा कि सिंगल स्क्रीन त खतमे हो रहल बा, नया होई त यूट्यूब पर चली नू. देखीं, यूट्यूब पर भोजपुरी फिल्म के दर्शक भी खूब बाड़ें, जइसे भोजपुरी एल्बम के बाड़ें.\nआवे वाला महीना में एगो बड़ फिल्म रिलीज होखे वाला बा, खेसारी लाल यादव के फिल्म लिट्टी चोखा. फिल्म के ट्रेलर डिजिटल प्लेटफ़ॉर्म पर रिलीज हो गइल बा आ बड़ा वायरल हो रहल बा. फिल्म में खेसारी के हिट जोड़ी रहल काजल राघवानी हिरोइन बाड़ी आ उहे एकरा वायरल होखे के कारण भी बाड़ी. इंडस्ट्री में हाला बा कि काजल आ खेसारी में खटपट हो गइल बा. अब दुनू जाना साथे मंच साझा नइखे लोग करत आ कादो आगे फिल्मो ना करी लोग. हमरा एह बात पर निरहुआ आ पाखी हेगड़े के हिट जोड़ी के बरबस इयाद आ गइल ह, उहो दुनू जाना खूब साथे लउकल लोग आ फेर जोड़ी में टूट भइल त पाखी इंडस्ट्री से लगभग गायब हो गइली. खैर, लिट्टी चोखा फिल्म के निर्देशक पराग पाटील आ लेखक राकेश त्रिपाठी बाड़ें. इ लेखक-निर्देशक जोड़ी एकरा से पहिले सफल फिल्म संघर्ष बना चुकल बा लोग. लिट्टी चोखा के कथा एगो किसान चोखा आ ओकरा पत्नी लिट्टी के इर्द गिर्द बुनल बा. चोखा लोन के पईसा भरे खातिर शहर कमाए जाता. बाकिर एक दिन ओकर कपड़ा पहिनल एगो लाश मिलता जेसे गाँव में सब लोग ई सोचsता कि चोखा आत्महत्या कर लेहलस. फेर कइसे उ भूत बनला के नाटक करके अपना जीवन के विलेन से लड़sता इहे कथा बा.\nनिरहुआ के बहुप्रतीक्षित फिल्म गबरू आवे वाला बा. ई फिल्म महेश पांडे के निर्देशन में बनत बा जे हिन्दी के कई गो सुपरहिट सीरियल लिख चुकल बाड़ें. फिल्म के कहानी एगो जंगल से प्रेम करे वाला नायक के बा जवन जंगल में शिकारियन आ बाहरी अतिक्रमण के खिलाफ बा. ओकर एक बार एगो बाघ से सामना होता आ ऊ ओकर दोस्त बन जाता. एगो इंसान आ जानवर के दोस्ती के दास्तान बा गबरू. फिल्म में निरहुआ के हिरोइन आम्रपाली दुबे बाड़ी. संजय पांडे भी मुख्य भूमिका में बाड़ें. अभी फिल्म के टीज़र आइल बा. ओकर संगीत बड़ा अच्छा लागत बा. फिल्म के रिलीजिंग डेट होली में रहल ह बाकिर कोरोना के बढ़त प्रसार के चलते निर्माता लोग एकरा के टाल देले बा. अब आवे वाला समय बताई कि ई साल 2017-18 से बनत फिल्म कब सिनेमाघर में प्रदर्शित होई.\nप्रदीप पांडे चिंटू के एगो फिल्म आवे वाला बा ‘पिया मिलन चौराहा’. फिल्म एगो प्रेम कहानी बा आ दूगो अलग धर्म के लइका-लइकी के बीच पनपल प्यार के बीच समाज के बाधा बने के लेके बनल बा. हालांकि अब ई बहुत पुरान कान्सेप्ट हो गइल बा बाकिर एह फिल्म में जवन हिमाचल के बर्फ से लदाइल खूबसूरत वादियन के देखावल गइल बा, उ बड़ा सुंदर लागत बा. थोड़ा बेतुका लागत बा कि भोजपुरी भाषी पूरब में बाड़ें आ उहाँ बरफ ना गिरेला बाकिर ट्रेलर में पहाड़ी नदी, देवदार के पेड़ आ बर्फ खूब लउकता, शायद निर्देशक सिनमैटिक लिबर्टी लेहले बाड़न. ओइसे देखे में बड़ा सुंदर लागत बा. चिंटू के हिरोइन बाड़ी मनीषा यादव. देखीं, फिल्म कब ले रिलीज होला.\nखेसारी लाल आ मनोज टाइगर के मुख्य भूमिका में एगो सिचुएशनल कॉमेडी फिल्म ‘बाप जी’ भी आवे वाला बा आ ओकर ट्रेलर दर्शक नगदे पसंद कर रहल बाड़ें. फिल्म में हिरोइन रितु सिंह बाड़ी. फिल्म के कहानी बा नायक के बाप अपना बुढ़ापा में बियाह करे के जिद ठान लेता आ लइकी भी ढूंढ लेता. ई सब समाज के आ नायक के नागवार गुजरsता. फेर दुनू पक्ष में रस्साकसी शुरू होता आ ओह परिस्थिति में कॉमेडी क्रियेट होता. एहू फिल्म के रिलीजिंग डेट के कुछ पता नइखे लागत.\nयश कुमार आजकल नया नया कान्सेप्ट लेके फिलिम करत बाड़ें. जइसे आयुष्मान खुराना हिन्दी में हटके फिल्म बनावेलें. यश के त एह बीच में कई गो रोचक विषय पर ट्रेलर रिलीज भइल बा बाकिर कूल्ही फिल्म कब रिलीज होईsसन, पता नइखे. उनके मुन्ना मिसिर बीमा एजेंट आ दामाद जी किराये पर हैं, कॉमेडी फिल्म बाड़ी सन जवन थोड़ा भोजपुरी में नया तरह के हास्य प्रयोग बा. यश कुमार के ही पारो, चंदन परिणय गुंजा गंभीर प्रेम कथा फिल्म बाड़ी सन. ओहिजा उनके बेटी नंबर 1, एगो इंसान के जिनगी में बेटी के महत्ता के केंद्र में रखके बनल बा.\nअगर रफ आंकड़ा लगावल जाव त कम से कम 10-15 गो भोजपुरी फिल्म हाल फिलहाल में रिलीज होखे वाला रहली ह सन बाकिर कोरोना के मार ओकनी के रिलीज डेट टाल देहले बा. अब आगे का होई, ई त ऊपर वाला जानें भा ऊपर बइठल लोग जाने.


टटका खबर,5मार्च 2017, अतवार – टटका खबर\nराष्ट्रीय पुरस्कार से सम्मानित भोजपुरी फिल्म कब होई गवनवा हमार के निर्देशक आनंद डी गहतराज के कहना बा कि उनुका नयकी भोजपुरी फिलिम शहंशाह के नायक ला रविकिशन छोड़ दोसर केहू होइए ना सकत रहे. किरदार उनुके के धेयान में राखत बनावल गइल रहे. शहंशाह अब जल्दिए रिलीज होखे वाला बा.\nआज मोदी के रोड शो फेरु बनारस में निकलल जवना में कल्हुओ से बेसी हूजूम जुटल। ओने जौनपुर में मुलायम सिंह अपना भाषण में मोदी के हकीकत से अंजान बतवलन। कहलन कि ऊ हमरा के जानत नइखन।\nमिर्जापुर जिला के मड़िहान इलाका के भदावल गांव के तीन गो नवही एके मोटर साइकिल से जात रहले जब सेमरी गभव का लगे मोटरसाइकिल बेकाबू होके गड़ही में जा गिरल। एह हादसा में दू गो नवहियन के मौत हो गइल।\nदेवरिया के गौरीबाजार इलाका के रामपुर चौराहा प दू गो रोजनीतिक गोलन के बीच भइल मारपीट के वीडियो बनावल एगो पत्रकार ला महँग पड़ गइल. ओकर शिकायत बा कि भाजपा विधायक जनमेजय सिंह के बेटा एही कइला प ओकरा से मीरपीट करे लगलन आ ओकर कैमरो छीन लिहलन.\nसोनभद्र जिला के बीजपुर इलाका में नेमना गाँव का नियरा एगो मिनी ट्रक पलट गइल आ ओहपर सवार बरात के डेढ दर्जल लोग घवाहिल हो गइल. बरात मध्य प्रदेश के देवगांव से बभनी इलाका के चोना बेना जात रहुवे.\nपश्चिम चंपारण जिला के गौनाहा इलाका में चमौली गांव के नियरा बाल्मीकि व्याघ्र परियोजना के पीरारी जंगल से एगो तेंदुए के लाश मिलल बा.\nभोजपुर जिला में काल्हु राति शराब के नशा कइला का चलते गिरफ्तार एगो रात मिस्त्री के हिरासत में मौत हो गइल. ई खबर सुन के खिसियाइल लोग आजु बड़हरा थाना अउर प्रखंड कार्यालय में जमके बवाल मचवले आ तोड़फोड़ कइले. एगो पुलिस जीप में आगो लगा दीहल ई लोग. लोग के कहना बा कि गिरफ्तार मिस्त्री के मौत पुलिस के पिटाई से भइल बा.\nजौनपुर के सिगरामऊ बाजार में सुल्तानपुर से आवत जौनपुर रोडवेज डिपो के बस के टक्कर एगो ट्रक से हो गइल. एह हादसा में दू आदमी के मौत ठाँवे प हो गइल आ एक दर्जन लोग घवाहिल हो गइल.\nTags: आनंद डी गहतराज, चंपारण, जौनपुर, देवरिया, भोजपुरी फिलिम, रविकिशन, शहंशाह, सोनभद्र


टटका खबर : 19 सितंबर 2014 – टटका खबर\nSep 19, 2014 आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\n(बिहार के भोजपुर, रोहतास, बक्सर, आ कैमूर जिला के खबर पर एक नजर)\nगजराजगंज चौकी के मसाढ़ गांव में बियफे रात पड़ल छापा में भूसा में लुका के राखल डेढ़ क्विंटल गांजा बरामद भइल बाकिर अपराधी भाग निकलल.\nनवादा थाना के बाइपास बस पड़ाव पर बियफे का दिने छापा मार के छह गो बस आ दू गो सवारी गाड़ी जब्त कइल गइल. अब एकनी के कागज पत्तर के गहन जाँच करावल जात बा.\nसगरी गरीबन के तीन तीन डिसमिल जमीन, बटाईदारन के पहचान पत्र, खाद्य सुरक्षा वगैरह माँग करत खेतिहर मजदूर संघ संदेश प्रखंड मुख्यालय पर धरना दिहलसि.\nआरा शहर के चारो ओर रिंग रोड बना के आरा के जाम से मुक्ति दिआवे के खाका नेशनल हाइवे अथारिटी बनवले बिया.\nबुध का देर रात अमृतसर-हावड़ा एक्सप्रेस ट्रेन में डकैती डाले के योजना बनवले चार गो डकैतन के असलहा समेत गिरफ्तार कर लिहल गइल.\nकरगहर बाजार में एगो देशी शराब दुकान पर बतकही का बाद मारपीट आ फायरिंग भइल. एह झगड़ा में पाँच जने घवाहिल हो गइले.\nकोचस के छित्तन डिहरा गांव में जमीन के झगड़ा का चलते एगो आदमी के लाठी डंडा से पीट के मुआ दिहल गइल.\nबिक्रमगंज में बियफे का दिने घरेलू गैस एलपीजी वितरण में गड़बड़ी का खिलाफ लोग आरा-सासाराम रोड जाम क दिहल. राज इंटरप्राइजेज गैस एजेंसी गोदाम का सोझा लागल ई जाम कई घंटा चलल जब सीओ आ के जाम छोड़वलन.\nबक्सर शहर में पाॅच गो मोटरसाइकिल चोरन के बियफे का साँझ गिरफ्तार क के जेल भेज दिहल गइल.\nडुमराँव में एक करोड़ चौंतीस लाख रूपिया लगा के बनल माडल थाना भवन के उद्घाटन मुख्यमंत्री जीतन राम माझी बुध का दिने आनलाईन कइलन.\nनया भोजपुर इलाका के चिलहरी गाँव के पछिमारा भैंसहा नदी का लगे बुध का दिने एगो औरत के लाश मिलल जवना के पहिचान नइखे होखत.\nचौसा में 22 सितम्बर से रामलीला शुरू होखी.\nकेसठ के प्रखंड शिक्षा पदाधिकारी ललिता कुमारी के निगरानी टीम बियफे का दिने एगो शिक्षक से पाँच हजार रूपया घूस लेत रंगे हाथ ध लिहलसि.\nएपवा के कैमूर जिला इकाई बियफे का दिने समाहरणालय गेट पर धरना दिहलसि.\nकैमूर जिला के चैनपुर इलाका के खरिगांवा से तीन गो ठग 2.50 लाख के गहना का साथे ध लिहल गइले. ई पुरान बरतन आ गहना बदल के नया देबे के धंधा करत रहले.\n(बिहार के सारण, सिवान आ गोपलगंज जिला के खबर पर एक नजर)\nदहेज में मोटरसाइकिल ना मिलला से नाराज ससुराल वालन पर अपना बेटी के जरा के मुआ देबे के केस कइले बाड़े नइहर के लोग. एह बाबत मसरख थाना में केस दर्ज हो गइल बा.\nबनियापुर के राजद विधायक केदारनाथ सिंह बियफे का दिने कोर्ट में सरेंडर क दिहलन जवना का बाद उनुका के जमानत मिल गइल. इनका पर चुनाव आचार संहिता लाँघे के आरोप बा.\nबियफे का दिने छपरा इंजीनियरिंग कालेज के छात्र हास्टल ना मिलला आ लैब क्लास ना चलला का खिलाफ बवाल कटले आ प्राचार्य के गाड़ी आ प्रशासनिक भवन के शीशा तूड़ दिहले.\nनक्सली रविलाल क निशानदेही पर नक्सली बृजमोहनो सिंह मढ़ौरा पुलिस का गिरफ्त में आ गइल. पानापुर के बसहियां बांधो पर छापामारी क के एगो बड़का नक्सली रविलाल सहनी के गिरफ्तार कइलसि पुलिस.\nसारण पुलिस एटीएम से फर्जी निकासी करे वाला गिरोह के भंडाफोड़ करत सरगना समेत सात गो जालसाजन के गिरफ्तार क लिहलसि.\nमढ़ौरा के अवारी गाँव में दहेज खातिर घर के कनिया के जहर दे के मार देबे के मामला थाना में ओह कनिया के बाप लिखवले बाड़न.\nछपरा नगर परिषद में मुख्य पार्षद शोभा देवी आ उप मुख्य पार्षद सुनिता देवी का खिलाफ पेश अविश्वास प्रस्ताव कोरम का अभाव में वोटिंग खातिर ना चढ़ सकल.\nपचरुखी के सुपौली उत्तर टोला गांव में मंगल का दिने एगो कनिया के फांसी चढ़ा देबे के आरोप ओकर बाप जमसिकरी गांव के काशीनाथ सिंह लगवले बाड़न.\nहथुआ इलाका के रतनपुरा गांव में बैंक मे रुपिया जमा करावे जात एगो नवही के मारपीट के ओकर बीस हजार रुपिया छीन लिहल गइल.\nउचकागांव इलाका के पिपराही पुल का नियरा मोबाइल टावर पर तैनात गार्ड के बुध का रात में गोली मार के मुआ दिहल गइल बा. मरला का बाद ओकर बाइक, नकदी, मोबाइल वगैरह सामानो लूट लिहल गइल बा.\nविजयीपुर पुलिस घाट बंधौरा गांव में एगो मासूम लड़की से कुकर्म करे के कोशिश करे का आरोप में मिश्र बंधौरा गांव के शमीम खां के गिरफ्तार क के जेल भेज दिहलसि पुलिस.\nघूस लेत पकड़ाइल कटेया के पंचायत सचिव भानू प्रताप चौहान के बर्खास्त क दिहल बा. ओकरा पर पिछला चार साल से विभागीय कार्रवाई चलत रहुवे. सजा अब जा के मिलल.\nमहम्मदपुर इलाका के डुमरिया गांव के बरईला चंवर में मछली पकड़े का फेर में एगो लड़िका पानी में डूब के मर गइल.\n(यूपी के बलिया, गाजीपुर आ मऊ जिला के खबर पर एक नजर)\nभीमपुरा थाना के सिहोरीडीह गांव के रहेवाला कांवेंट स्कूल शिक्षक के मेहरारू से फोन पर एटीएम नंबर आ पासवर्ड पूछ के उनुका खाता से 52 हजार रुपिया के आनलाइन खरीददारी क लेबे के मामला सामने आइल बा.\nबलिया के वीर लोरिक स्टेडियम में महिला खेल समारोह का दौरान प्रदेशीय वालीबाल आ खो-खो प्रतियोगिता आजु 19 सितम्बर से होखे जात बा जवना में 18 गो मंडल के टीमें हिस्सा लीहें.\nभाजपा सांसद भरत सिंह काल्हु 20 सितंबर के अपना नवकाटोला घर पर सबेरे 8 बजे से 11 ले लोग से भेंट करीहें आ ओह लोग के समस्या सुनीहें.\nभीमपुरा थाना के करौंदी गांव में बुध का देर रात चोरी करे का कोशिश में धराइल दू गो चोरन के गाँव वाले जम के पिटाई क के पुलिस के दे दिहलन.\nबलिया में घाघरा के पानी घटला का साथे कटान तेज हो गइल बा. सिकंदरपुर के सीसोटार दियरा में कटान में खेत दर खेत भसल जात बा एह कटान में. इब्राहिमाबाद नौबरार में करीब तीन दर्जन घर लील लिहला का बाद घाघरा नरम पड़ गइल बाड़ी.\nअगिला पंचायत चुनाव का बेरा सादात प्रखण्ड के पंचायत 77 से बढ़के 83 हो जाए के उम्मीद बा. एकरा ला जरूरी आवेदन आ गइल बा.\nमंडुवाडीह से लखनऊ जात कृषक एक्सप्रेस के एगो साधारण बोगी के जाम हो गइला से बुध के साँझ आग लाग गइल. सवारी चलत ट्रेन से कूदे लगले. औड़िहार में ओह बोगी के अलग करा के ट्रेन आगे बढ़ गइल.\nहाल ही में गाजीपुर तिराहा पर भइल सोनू राय के हत्या का मामिला ले में आरोपियन का खिलाफ कुर्की के आदेश जारी हो गइल बा.\n(यूपी के गोरखपुर आ देवरिया जिला के खबर पर एक नजर)\nबियफे का दिेन बेसिक शिक्षा अधिकारी देवरिया के तीन गो ब्लाक के 120 स्कूलन के औचक निरीक्षण कइलन आ गैरहाजिर मिलल 11 गो शिक्षक लोग के निलंबित क दिहले.\n22 सितंबर के देवरिया रविंद्र किशोर शाही स्पोर्ट्स स्टेडियम में महिला खिलाड़ियन के चुने खातिर ट्रायल सबेरे दस बजे से होई. एह में हाकी, टेनिस, एथलेक्टिस आ बैडमिंटन खिलाड़ियन के चुनल जाई.\nरामजी सहाय पीजी कालेज के परीक्षाफल घोषित होखे में देरी से नाराज छात्र बियफे का दिने प्रदर्शन कइले.\nतरकुलवा से बाइक से घरे लवटत एगो व्यवसायी से दिनदहाड़े तीस हजार रुपिया लूट लिहल गइल बाकिर थाना में कवनो तहरीर नइखे लिखावल गइल. घायल व्यवसायी के इलाज पथरदेवा में करावल गइल.\nकालेज आवत-जात घरी रोज एगो मनचला के हरकत से परेशान छात्रा बियफे का दिने ‘मर्दानी’ बन गइल आ ला घूँसा से उनकर धुनाई क दिहलसि. धुनाइल मनचला तिवारीपुर के हवे.\nसांसद रहल आ मानव उत्थान सेवा समिति के संस्थापक सतपाल महराज बियफे का दिेन गोरखनाथ मंदिर आ के ब्रह्मलीन महंत अवेद्यनाथ के समाधि प श्रद्धांजलि अर्पित कइले, गोरक्षपीठाधीश्वर योगी आदित्यनाथ से मिलले आ उनुका के ब्रह्मालीन महंत अवेद्यनाथ पर लिखल एगो किताब भेंट कइले.\nपूर्वाचल में इंसेफ्लाइटिस पर शोध करे आइल अमेरिका के टीम के एगो सदस्य डा॰ जेम्स सेवार बुध का रात होटल का बाथरूम में बिछिला के गिर गइले. हाथ शीशा से कट गइल आ एगो गोड़ में हेयर लाइन फ्रैक्चर हो गइल.\nबांसगांव में कौड़ीराम के सोनार से रंगदारी मांगे वाला धस्का निवासी एगो आदमी के पुलिस हिरासत में ले लिहले बिया.\n(यूपी के वाराणसी, चंदौली, जौनपुर, आ भदोही जिला के खबर पर एक नजर)\nसारनाथ में होखे वाला बौद्ध कान्क्लेव से पहिले शहर के सड़कन के गड़हा मुक्त बना दिहल जाई. एह बाबत आदेश जारी हो गइल बा.\nकाशी विश्वनाथ मंदिर के आनलाइन दर्शन करावे खातिर अधिकृत एजेंसी से मंदिर न्यास समिति के शिकायत बा कि अनुमति गर्भगृह में दर्शन पूजन के दिहल रहे बाकिर मध्याह्न भोग आरती ले देखावल जा रहल बा जवन सहमति का खिलाफ बा.\nशिवपुर के गायत्री धाम कालोनी में बियफे का दुपहरिया एगो लड़िका फाँसी लगा लिहलसि. कक्षा नौ में पढ़त रहे ई लड़िका. कवनो सुसाइड नोट ना मिलला का चलते पता नइखे लागत खुदकुशी के कारण.\nजंसा थाना रामेश्वर में वरुणा नदी किनारे विश्वकर्मा भगवान के प्रतिमा विसर्जन करत घरी गोड़ बिछिलइला से गहिरा पानी में गिर पड़ल बाइस बरीस के धर्मेद्र विश्वकर्मा के मौत हो गइल.\nअबकी नवरात में एगो रात कम हो जाई काहे कि महाअष्टमी आ महानवमी एकही दिन2अक्टूबर के मनावल जाई.\nप्रेमिका के उकसवला पर पिछला बुध का दिने अपना भाई प्रकाश के गरदन रेत दिहलसि हुकुलगंज के बबलू यादव. बबलू के गिरफ्तार क लिहल गइल बा आ प्रेमिका के खोजत बिया पुलिस.\nकेराकत के खर्गसेनपुर बाजार में ईट भट्ठा संचालक से एगो आदमी के बतकही हो गइल आ अतना बढ़ल कि गोली ले चल गइल. भट्ठा संचालक के घाहिल भइला का बाद उनुका घर के लोग ओह आदमी का घर पर धावा बोल दिहल. पुलिस के कहना बा कि ओकरा कवनो खबर नइखे.\nजौनपुर के जफरा बाद इलाका के लाडनपुर गांव में बियफे का दिेन जमीन के झगड़ा में मारपीट से एक आदमी के मौत हो गइल आ एक आदमी गंभीराह घवाहिल हो गइल.\nचंदौली में नया कवनो जगहा दुर्गा प्रतिमा स्थापित करे पर रोक लगा दिहल गइल बा.\nबलुआ के बड़गांवा में खेत से एगो बूढ़ के लाश मिलला से सनसनी पसर गइल. बूढ़ आदमी गाजीपुर जिला के सिकन्दरपुर के बतावल जात बा.\nपांच साल के मासूम बच्ची से कुकर्म करे वाला एगो नसही के पुलिस ज्ञानपुर रोड रेलवे स्टेशन से बियफे का दिने ध लिहलसि जब ऊ कहीं भागेका फिराक में रहल.\nवाराणसी-प्रतापगढ़ रेलखंड पर बनकट गांव आ भकोड़ा गांव का बीच बियफे का दिने दू गो औरत ट्रेन का आगा कूद के जान दे दिहली सँ.\nवाराणसी-जंघई रेलखंड पर नेवादा पुलिया का लगे बुध का दिने रेल लाइन से सटले एगो लाश मिलल जवना के मूड़ी गायब बा. बहुत खोजलो का बाद अगल बगल ओकर मूड़ी ना मिलल.\n(बिहार के पूर्वी चंपारण आ पश्चिमी चंपारण जिला के खबर पर एक नजर)\nबंजरिया इलाका के अजगरवा गांव के चौदह साल के एगो लड़िका के मौत बुध का रात साँप कटला से हो गइल.\nबेतिया कचहरी से मंगल का दिने एगो मोटर साईकिल चोरा लिहल गइल जब मचहां के पंडित राम अपना वकील से सलाह लेबे गइल रहलन.\nनौतन में चंद्रावत नदी में डूबल लड़िका के लाश चार दिन बाद उतराइल मिलल.\nआदर्श आचार संहिता लाँघे के आरोपी बेतिया विधायक आ भाजपा के राष्ट्रीय उपाध्यक्ष रेणु देवी आ उनका ड्राइवर के बियफे का दिने कोर्ट में समर्पण का बाद जमानत मिल गइल.\nटटको में टटका खबर


Bhojpuri: चइत के सुगबुगाहट अउर आम के मोजरि आ महुआ के फूल से गमकेला इलाका – Sachcha Dost Domain Regd. ID: D414400000 002908407-IN Editor - vinayak Ashok Jain (Luniya) 8109913008\nApr 7, 2021 Bhojpuri, Bhojpuri news, Flowers of Mahua, Mahua, Mahua Flowers, Mahua Seeds, Mango Mojar, Mango Seeds, Smell of Mahua, Smell of Mango\nचइत में जइसे-जइसे सुरूज भगवान चटख होत जाले, ओइसे-ओइसे भोजपुरिया इलाका के दूगो गंध मदिया देला… आम के मोजरि आ महुआ के फूल के गमक से जइसे भोजपुरिया इलाका में महमहा जाला. आम के फेंड़ त अबहियों खूब भा, बाकिर महुआ कमतरा गइल बा. तीस-चालीस साल पहिले भोजपुरिया इलाका में भी ऊ बेयार बहलि सुरू हो गइल रहे, जवना में फेंड़-खूंट के बेंचल आ काटल जइसे सवख हो गइल रहे. उहे ऊ दौर रहे, जब भोजपुरिया समाज भी आधुनिकता की ओर आगे बढ़त रहे. माटी वाला खपरइल छवाइल घर जइसे पिछड़ापन के निसानी बनि गइल आ सिरमिट-गारा वाला ईंटा के घर के ओर भोजपुरिया समाज भी बढ़े लागल रहे. विकास के नाम पर ई बदलाव जब आवे लागल त सबसे बेसी नोकसान महुए के फेंड़ के पहुंचवलसि… गांवा-गाईं वन विभाग के दरोगा-सिपाही के मिलीभगत से महुआ, जामुन, बन जिलेबी, कोंइति, बड़हर आदि के फेंड़ काटाए लगले स. जब महुआ के फेंड़े ना रहिहें त मादक गंध त कम होखबे करी. ई बात आउर बा कि अबहियों झारखंड, छत्तीसगढ़ में बाकी भोजपुरिया समाज के तुलना में महुआ के फेंड़ ढेरे बाड़े स.महुआ भोजपुरिया समाज के इकोतंत्र के महत्वपूर्ण हिस्सा रहे. ओकर कई गो इस्तेमाल रहे. जइसे कांच महुआ के फूल के रस निकालि के ओकरा के आटा में मेरा के दूगो वेंजन त भोजपुरिया समाज के घर-घर में बनत रहे. पहिलका रहे लपसी आ दोसरका रहे पुआ. लपसी के माने ई समझीं कि बिना घीव में भूजल आटा के महुआ के मीठ रस मिलाके बनल हलुआ. एकरा गांवन में कांची भी कहल जाला.\nभोजपुरिया लोकगीतन में महुआ बीनला के बहुते वर्णन बा-महुआ बीनन हम ना जाइबि हो रामा,\nकवनो महुआ होत भिनसारे चुएला ता कवनो घाम चढ़ला. हमनी के बचपन में आपाना बगइचा में दूनों तरह के महुआ देखले आ ओकर फूल के बिनले रहनी हा जा.महुआ के बीनि के ले आके सुखावल जात रहल हा. सुखल महुआ के फेरू मुंगरी से पिटाई होई आ ओकरा में से झाला निकालल जात रह हा. ओह में से एक-दू बोरा घर के खर्चा खातिर राखात रहल हा आ बाकिर बैपारी लोगन के बेचात रहल हा. हमनी के बचपन में फिक्स रहे कि ठीक बैसाखी सिराति के पहिले महुआ बेचाई आ ओकरा से मिलल पइसा हम भाई-बहिनि में बंटाई. ओहि पइसा से हमनीं के छितौनी के सिराती मेला जात रहनी हा जा.\nआरा: दो महिलाओं ने किशोरी को अगवा कर चंद रुपए में बेचा, पुलिस ने दोनों आरोपियों समेत तीन को किया गिरफ्तार\n10 अप्रैल : आज दिनभर इन खबरों पर बनी रहेगी नजर, जिनका होगा आप पर असर


Narrative becameameans of earning name and fame in Lokrang Bhojpuri: लोकरंग में नाम-दाम कमाए के जरिया बनल नैरेटिव\nपूर्वी उत्तर प्रदेश के पूर्वांचलो कहल जाला. देस के सात गो प्रधानमंत्री देबे वाला ई इलाका आजुओ पिछड़ापन के दर्द झेले के मजबूर बा. एह इलाका में विकास में जमीनी काम करे वालन में तीनिए गो नाम आगे बा- बनारसी पंडित कमलापति त्रिपाठी, मऊ के कल्पनाथ राय आ गोरखपुर के वीर बहादुर सिंह. अइसही मनोज तिवारी, नेहा राठौर अउर गायत्री यादव में भी एगो समानता बा.\nओह घरी मनोज तिवारी गवनई में कोसिस करत रहले. ओही कोसिस में उनुकरा खातिर कल्पनाथ राय की गिरफ्तारी जइसे नया उमेदि बनि गइल. उनुकर जेलयात्रा पर तिवारी लोकरंग में दर्द से भरल एगो भोजपुरी गाना गवले. ऊ कैसेट आ टेप रेकार्डर के जमाना रहे. कैसेट निकलल आ मनोज तिवारी भोजपुरी में छा गइले.\nअब त मनोज तिवारी कवनो परिचय के मोहताज नइख. समाजवादी पार्टी के राजनीति में उनुका के अमर सिंह ले अइले आ अब त भाजपा के दुलरूआ बाड़े. कल्पनाथ राय, अमर सिंह से होत उनुकर राजनीतिक यात्रा भाजपा तक पहुंचि गइल.\nबनिहें महाकाल हो...


विधायक अंबिका यादव के भतीजा के गोली लागल – टटका खबर\nकैमूर जिला के छतरपुरा गांव में आजु राजद विधायक अम्बिका यादव के भतीजा विनोद यादव के दिनदहाड़े गोली मार के घाहिल कर दिहल गइल. बतावल जात बा कि बदमाश उनुका के लूटल चाहत रहलें बाकिर गोली लगला का बावजूद विनोद यादव आपन मोटर साइकिल चलावत भाग गइलन. खून गिरला का चलते तिरोजपुर गाँव का लगे ऊ ढिमला गइलन.\nविनोद यादव गोड़सरा में बैंक पाँच लाख रुपिया निकाल के दुर्गावती बिछिया राइस मिल जात रहलन जब उनुका पर ई हमला भइल. पुलिस अगल बगल के इलाका सील कर के बदमाशन के धर पकड़ में लागल बिया बाकिर अबहीं ले केहू के पकड़ाए के खबर नइखे.\nTags: कैमूर, विधायक


बंगाल में काली पूजा के परंपरा, थाना कैंपस में भी पंडाल सजेला , Kaali puja in Bengalarich tradition involving police thana– News18 Hindi\nशक्ति पूजा बंगाल के खाली धार्मिक आयोजन ना ह, बल्कि उहां के परंपरा भी बन गइल बा.\nदीवाली से शुरू होके काली पूजा तीन दिन तक चलेला. शक्ति के इ उपासना में पुलिस के लोग भी जुट जाला.\nदेवाली के दिने देवी काली क पूजा होवे क बात सुनि के अजबे लागी लोगन के लेकिन देस एगो अइसन परदेस ह जहां जौन दिन मय देस में लक्ष्मी गनेस क पूजा होला उ दिन उहंवा देवी काली के पूजल जाला . उहों घरे घरे ना बलुक पंडालन में देवी काली क माटी क मूरत बइठा के. इ सब शक्ति के पूजे वाला परदेस बंगाल में होला. काहे से कि काली के भी शक्ति क परतीक देवी दुर्गा के कई रूपम में से एगो रूप मानल जाला. बंगाल में दो किसिम क मान्यता हव. पूरबी पाकिस्तान बा बांगलादेस बनने से पहले जब दूनो बंगाल पूरबी अउर पच्छमी बंगाल भारते क हिस्सा रहल तब्बो दोनों ओर क लोगन क खान पान बा लोकाचार में अंतर रहे. खाली इहे अंतर नाही बलुक पच्छमी अउर पूरबी दूनों बंगाल के लोग अपना के हर माने में दोसरा से श्रेष्ठ माने अउर इ भेद भाव आजो चलल आवत हव. पच्छिम बंगाल के लोग कहे ला कि बांगाल लोग खानपान का जाने. एही तरह देस बटैइले के बाद पच्छिम बंगाल बा देस के दोसरा परदेस में आके बस गइल पूरबी बंगाल के लोग कहे ला कि घटी लोगन क खाना गाला से नीचे ना उतरे. बंगाल में पूरबी हिस्सा के लोगन के बांगाल कहल जाला अउर पच्छिम बंगाल के लोगन के घटी. एक समय अइसन रहे कि दूनो तरफ के लोगन बीच सादी बियाहो ना होखे.\nभोजपुरी में ये भी पढ़ें : रेणुजी के पहिला महिला डिप्टी सीएम बने से बिहार के औरत समाज निहाल\nखानपान अउर लोकाचार के अलावे कउनो कउनो पूजा पाठो में भी दूनो बंगाल में अंतर साफे नजर आवे ला. लछमी पूजा अउर काली पूजा में इ अंतर साफ देखाई देला. पूरबी बंगाल क लोग बिजय दसमी के पांच दिन बाद पड़े वाला शरद पूरनिमा के देवी लछमी क पूजा करेला अउर देवाली के दिने माने कार्तिक अमौसा के देवी काली क. जब पूरा देस कार्तिक अमौसा के दिने घरे घरे लछमी गनेस क पूजा करेला अउर दिया मोमबत्ती जरा के देवाली मनावेला त बंगाल में माटी क मूरती पंडालन में बैइठा के देवी काली क पूजा करेला उहो रात के बारह बजे. मनौती माने वाला लोग त दिन भर बरत रखे ला अउर रात क बारह बजे पूजा होइला के बाद कुछो खाला. घटी लोग माने पच्छिम बंगाल के लोग त देस के दोसरा परदेस के लोगन जइसन अपना घरे में लछमी गनेस क पूजा करेला. वइसे समय बीतला के साथे सब परब त्योहार में बांगाल अउर घटी क अंतर अब देखाई ना देला. कहे क माने इ ह कि अब बंगाल में रहे वाला सब लोग देवाली के साथे साथे कालिओ पूजा खूबे चाव से मनावे ला. चाहे उ आपन बंगाल क घटी लोग होखे बा बंगाल में रहे वाला बिहारी - पूर्वांचली भाई लोग.\nकलकत्ता से सटल उत्तर 24 परगना जिला क नैहाटी अउर बारासात क काली पूजा बहुते मसहूर ह. दूनों जगह 20 से लेके 40 फुट क काली क मूरती बइठावल जाला. देखे खातिर दूर दूर से लोग आवेलं. देवाली के दूसरा दिन से लेके मूरती के बिसरजन भइला तक देखवइया क भीड़ कमे ना होला. इ दूनों जगह जइसे मेला लग जाला. वइसे त काली पूजा समूचा बंगाले में होला लेकिन इ दूनों जगह ढेर ऊंच ऊंच देवी काली क मूरत देखे क महातम कुछ अलगे ह. वइसे त देवी काली क 20 से 40 फुट क मूरती के अलावे इ दूनों जगह क महातम त पहिले से ही ह. नैहाटी बंदे मातरम रचे वाला कवि ऋषि बंकिमचंद्र चट्टोपाध्याय क जनम स्थान ह त बारासत उत्तर 24 परगना का जिला मुख्यालय हव.\nबंगाल क काली पूजा के बारे में इ कहल जाला कि उहंवा अधिकतर काली पूजा क आयोजन मस्तान लोगन की ओर से होला. दबंग अउर गुंडा टाइप क लोगन के बंगाल में मस्तान कहल जाला. एक ओर त बंगाल में दुर्गा पूजा अउर सुरसती पूजा गली मोहल्लन क क्लबन की ओर मनावल जाला जबकि दोसरा ओर काली पूजा मस्तान अउर उनकर संगी साथी लोग मनावे ला. एकरा चलते कहल जाला कि उ सबके चंदा भी खूब अउर बिना अधिक मेहनत के मिल जाला. देवी काली क एतना ऊंच ऊंच मूरती बैइठावे क कारणों एही हो सकेला. देवाली पर मनावल जाए वाला बंगाल क काली पूजा क एगो अउरो मजे क बात हव. उहवां क अधिकतर थानन में भी काली पूजा मनावल जाला. बाजाफ्ता पंडालनन में मूरती बैइठा के. अउर त अउर पहलइवां थानन के पंडालन में पशु क बलि भी चढ़ावल जाओ. बाद में लौका क बलि होबे लगल.\nमजे क बात इहो ह कि देवाली से पहले सिपाही भाई त लोग पास पड़ोस के मोहल्ला के घर दोकानन से चंदा भी लेत रहे. अब भला सिपाही लोग चंदा लेबे आई त के मना करी देबे से. हां सिपाही भाई लोग इ बात क ख्याल जरूर रखत रहल कि चंदा मांगत समय उन सब क भाखा बोली मास्तानन के संगी साथियन जइसन ना हो. थानन क काली पूजा में गली मोहल्ला के लोगन क भी हर तरह क हिस्सेदारी होवे ला. चंदा देबे से लेके क पूजा पाठ तक में. एकरा अलावा देवाली के बाद वाला दिने से हर रात थानन के पंडाल के पासे लोगन के मन बहलावे क भी बाजफ्ता इंतजाम होला. कहे क माने इ कि कार्तिक अमौसा के बाद के तीन चार रात अलगे अलगे मनोरंजक पोरगराम होवे ला. कौउनो रात जातरा त कौउनो रात आरकेस्टरा.\nअउर अगर थाना बिहारी पूर्वांचली भाई लोगन क इलाका में हव त कव्वालियों क पोरगराम होला. इकरा खातिर बंगाल बा देस क नामी कौव्वालन के बुलावल जाला. एमे कौव्वाल अ कौव्वाला माने मरद अउर औरत दूनों कव्वाल बुलावल जालन. जउन कौव्वाली पोरगराम में दूनों कव्वाल रहे लं त उनका बीच में होबे वाला कंपटिसन में बड़ा मजा आवेला. थानेदार साहब भी सपरिवार अपना स्टाफ के साथ हर पोरगराम क मजा लेबे लं. मजे क बात इहो ह कि लगभग समूचा थाना के पोरगराम में बिजी रहेला के बादो इ रातन के चोर चुहाड़ लोग भी कौउना कांड ना करेला. देवाली के दिन बंगाल में देवी काली के पूजे जाइल अउर ओसे जुड़ल किस्सा कहानी जान के भलेहू अजरज होई लेकिन मजा जरूर आई.\nDiwali 2020 west bengal


टटका खबर (अतवार, 27 सितंबर 2015) – टटका खबर\nसिलिकन वैली यात्रा में टेस्ला मोटर्स के दौरा करत पीएम मोदी.\nन्यूयॉर्क में सयुंक्त राष्ट्र महासभा आ जी-4 शिखर सम्मेलन में शामिल भइला का बाद प्रधानमंत्री अब अमरीका के सैन होसे आ गइल बाड़न सिलिकॉन वैली के नाम से मशहूर सैन होसे में प्रधानमंत्री डिजिटल इंडिया आंदोलन के बढ़ावा देबे खातिर आईटी के दिग्गज कंपनियन से चरचा करीहें. एहिजा प्रधानमंत्री के मुलाकात माइक्रोसाफ्ट के सीईओ सत्‍या नडेला, गुगल के सुंदर पिचाई, सिसको के शांतुनु नारायण आ ऐपल कम्‍पनी के सीईओ टीम्‍कोक से होखे वाला बा. सिलिकन वैली के यात्रा का दौरान पीएम मोदी ओहिजा के भारतीय समुदाय के लोगो से मुलाकात करीहें आ आखिरी दिने एसएपी सेंटर में भारतीय समुदाय के लोग के संबोधित करीहें.\nनेताजी सुभाषचंद्र बोस के बाद अब प्रधानमंत्री रहल लालबहादुर शास्त्री के ताशकंद में भइल मौत से जुड़ल फाइलन के उजागर करे के माँग होखे लागल बा. नेताजी सुभाषचन्द्र से जुड़ल कुछ फाइल हालही में पश्चिम बंगाल सरकार उजागर कर दिहलसि जवना का बाद केन्द्र पर दबाव अउर बड़ गइल बा. अब लाल बहादुर शास्त्री के बेटा अनिल शास्त्री पीएम मोदी से अपील कइले बाड़न कि शास्त्री जी के मौत से जुड़ल फाइलन के उजागर कर दीहल जाव. शास्त्री जी के मौत संदेह उपजावे वाला हालात में भइल रहुवे. आ सबले खास बात बा कि नेताजी आ शास्त्री जी दुनू आदमी के मामिला रुस से जुड़़ल बा आ ओकरे चलते भारत सरकार आनाकानी करेले एह फाइलन के उजागर करे से.\nराष्ट्रपति रहल एपीजे अब्दुल कलाम के लिखल एगो किताब के मलयालम संस्करण के त्रिशूर में होखे वाला लोकर्पण शनिचर का दिने टार देबे के पड़ल काहे कि ओकरा खिलाफ विरोध प्रदर्शन होखत रहुवे. विरोध के कारण रहुवे कि किताब के अनुवाद करे वाली लेखिका श्रीदेवी एस कार्था बतवली कि उनुका के समारोह से अलगे रहे के कहल गइल बा काहे कि स्वामी जी अपना साथे मंच पर कवनो मेहरारू के मौजूदगी पसंद ना करस.\nसंयुक्त राष्ट्र सुरक्षा परिषद में सुधार से जुड़ल दस्तावेज पर बातचीत शुरू करे के मंंजूरी मिलला का बाद पीएम मोदी अपना अमेरिका यात्रा का दौरान जॉर्डन, श्रीलंका, साइप्रस, स्विडन, भूटान, सेंट लुसिया वगैरह कई देशन के शासनाध्यक्षन से मुलाकात कइलन आ एकरा साथही आतंकवाद, आईएसआईएस, सतत विकास लक्ष्य, जलवायु परिवर्तन वगैरह मसला पर चरचा कइलन.\nसऊदी अरब के मक्का में भगदड़ में घवाहिल भइल लोग में से कुछ लोग के मरला का चलते गिनिती बढ़के 769 हो गइल बा.\nशनिचर का दिने भाजपा सांसद आर के सिंह के बयान के गलत बतावत केंद्रीय गृह मंत्री राजनाथ सिंह कहलन कि भाजपा में टिकट बाँटे के काम पूरा निष्पक्षता से होखेला आ एह तरह के बयान के कवनो आधार नइखे. बाकिर भाजपा के सांसद शत्रु आर के सिंह के बयान के पक्ष लेत कहले बाड़न कि एह बात के कवनो आधार होखी आर के सिंह का लगे तबे कहले होखीहन. असल में बिना वैचारिक लगाव के कुछ लोग के भाजपा में शामिल कइला का चलते एह तरह के विवाद होखत रहेला.\nगुजरात में पटेल आरक्षण खातिर आन्दोलन चलावे वाला हार्दिक पटेल शनिचर का दिने जमशेदपुर में कहलन कि चुँकि जदयू नेता उनुका समुदाय से जुड़ल हउवन एहसे बिहार चुनाव में ऊ नीतीश कुमार के समर्थन करीहें.\nकेन्द्रीय परिवहन मंत्री नितिन गडकरी के कहना बा कि एक्सप्रेस-वे से टोल टैक्स खतम ना कइल जा सके काहें कि एह राजमार्गन के बनावे खातिर बहुते धन के जरूरत होला. कहलन कि टोल टैक्स प्लाजा के ई टोल में बदले के काम जरूर कइल जात बा जेहसे लोग के टोल टैक्स देबे में परेशानी मत होखे आ समय बरबाद मत होखे.\nमुंबई बम धमाका से जुड़ल एगो मामला के दोषी आ बॉलीवुड स्टार संजय दत्त जेल में कम आ जेल का बाहर बेसी रहेलें. एने फेरू तीस दिन के ‘छुट्टी’ बिता के शनिचर का दिने फेरू जेल लवट अइलन अगिला छुट्टी तक ले. पता ना कइसे बड़का अपराधियन के एह तरह के छूट आसानी से मिल जाला जबकि आम आदमी बहुते जरुरी मौको खातिर पेरोल ना पा सके.\nशनिचर का दिने हिमाचल प्रदेश के मुख्‍यमंत्री वीरभद्र सिंह के आवास पर छापा मार के सीबीआई दस्तावेज खंगरलसि आ उनुका खिलाफ भ्रष्‍टाचार के मामला दर्ज कइलसि. यूपीए सरकार के दौरान केन्‍द्रीय इस्‍पात मंत्री रहल वीरभद्र सिंह पर भ्रष्‍टाचार के आरोप के जाँच पिछले सरकार का दौरान शुरु हो गइल रहुवे बाकिर तबहियों कांग्रेसी नेता एह छापा के राजनीतिक बदला लेबे खातिर कइल बतावत बाड़ें. देश में पहिला बेर कवनो मौजूदा मुख्यमंत्री का आवास पर एह तरह के छापा डालल गइल बा.\nअसम में धुबरी जिला के अगोमानी इलाका में तनाव का बाद बेमियादी कर्फ्यू लगा दीहल गइल बा. ओहिजा के एगो मजहबी जगह से आपत्तिजनक सामान मिलला का बाद तनाव पसर गइल आ पुलिस 17 जने के हिरासत में ले लिहलसि.\nभारत के सीमा से लागल नेपालगंज जिला में नयका नेपाली संविधान के विरोध करत लोग पर सुरक्षा बल के कार्रवाई से नौ लोग घवाहिल हो गइल बा. ई लोग भारत से आवत सामान के नेपाल में घुसे नइखे देत.\nभारत के सानिया मिर्जा आ स्विटजरलैंड के मार्टिना हिंगिस के जोड़ी काल्हु ग्वांगझू ओपन टेनिस टूर्नामेंट में महिला डबल्‍स के खिताब जीत लिहलसि. फाइनल में ई लोग चीन के शिलिन शू अउर शियोदी यू के जोड़ी के हरा दिहलसि. ओने ताइवान में यूकी भाम्‍बरी एटीपी चैलेंजर टेनिस टूर्नामेंट के फाइनल में पहुंच गइल बाड़न.\nबिहार विधान सभा चुनाव के पहिला दौर के चुनाव खातिर परचा वापिस लेबे के आखिरी दिने उनइस जने परचा वापिस ले लिहलें. अब 596 उमीदवार मैदान में रह गइल बाड़ें. दुसरका चरण के मतदान खातिर बत्तीस विधान सभा क्षेत्र ला परचा दाखिल करे के काम चलत बा. शनिचर का दिने एक सौ उमीदवार आपन परचा दाखिल कइलें. अबले 210 उमीदवार परचा दाखिल कर चुकल बाड़ें. मुख्यमंत्री रहल आ हिअमो सेकुलर के अध्यक्ष जीतन राम मांझी शनिचर का दिने इमामगंज से परचा दाखिल कइलन. 29 सितंबर का दिने एह दौर के परचा के जाँच होखी.\nआयकर विभाग का तरफ से मुख्यमंत्री रहल जीतन राम मांझी आ भाजपा के चार गो सांसदन समेत सोलह गो जनप्रतिनिधियन के नोटिस जारी क के पूछल गइल बा कि एह लोग के संपति में पाँचगुना इजाफा कइसे हो गइल बा. आयकर विभाग एह लोग के दाखिल कइल 2010 के विधानसभा चुना‌व आ 2014 के लोकसभा चुनाव ला परचा के आधार बनवले बा.\nगया के मशहूर पितरपख मेला आजु से शुरु हो गइल बा आ सतरह दिन ले चली.\nTags: News in Bhojpuri, खबर भोजपुरी में, टटका खबर, नरेन्द्र मोदी, नेपाली संविधान, बिहार विधान सभा चुनाव, मक्का, वीरभद्र सिंह, संयुक्त राष्ट्र, सानिया मिर्जा, सिलिकन वैली


पवन सिंह जबरदस्ती शादी रचवलें शुभी शर्मा से – Anjoria\nपिछला दिने सिनेमा भोजपुरी के चर्चित अदाकारा शुभी शर्मा से सुपरस्टार पवन सिंह जबरदस्ती बिआह रचा लिहलें. अब ई सुन के कुछ अइसन वइसन मत सोचे लागीं काहे कि ई त फिल्मी मामिला ह आ ‘वीर बलवान’ में देखे के मिली. एह बिआह के शूटिंग हालही में राजपीपला (गुजरात) में करावल गइल.\nएह फिलिम के निर्देशक राजू हउवें.\nबतावत चलीं कि एहसे पहिले शुभी पवन के जोड़ी ‘भईया के साली ओढ़निया वाली’ में आइल रहुवे.


दिल के बंधन बाँधे निकलले अजय सिंह – Anjoria\nदिल के बंधन बाँधे निकलले अजय सिंह\nजून 1, 2011\nगोरखपुर के अजय सिंह के संस्कार उनुका उमिर से बड़ बा. अपना कड़ा मेहनत आ लगन का दम पर ऊ जानल मानल सामाजिक कार्यकर्ता बन गइल बाड़े. पढ़ लिख के डाक्टर इंजीनियर बनला का बदले अजय सिंह कुछ अलगे करे के ठान लिहले आ अब एगो भोजपुरी फिल्म “दिल के बंधन” बनावत बाड़े जवना में ऊ खुदे नायक बनल बाड़े. उनुकार काम एगो निर्देशक के अतना बढ़िया लागल कि उनका के अपना अगिला फिल्म खातिर अनुबंधित कर लिहलसि. “दिल का बंधन” का बारे में बतावल अजय सिंह कहले कि एह फिल्म का माध्यम से ऊ समाज के भुलाइल जात संस्कार के याद दिआवल चाहत बाड़े. नवही लोग आजु बुढ़ पुरनिया के इज्जत दिहल भुला गइल बा.\nएह फिल्म में राम बनल अजय सिंह के भाई किशन के किरदार सुदीप पाण्डे करत बाड़े आ खलनायक बाड़े मोहन जोशी. शशिशेखर का निर्देशन में बनत एह फिल्म में एह लोग का साथे कोमल ढिल्लन, नेहा सिंह, श्वेता यादव, पंकज तिवारी, माया यादव वगैरह लोग शामिल बाड़े. जून में एह फिल्म के पूरा देश मे रिलीज करे के योजन बनावल जा रहल बा.\nरवि किशन का शो में उमड़ल जन सैलाब\nमहुआ टीवी पर नया सीरियल स से सरसती


महाराजगंज उपचुनाव में ४७ फीसदी वोटिंग – टटका खबर\nमहाराजगंज संसदीय सीट के उपचुनाव में काल्हु सैंतालिस फीसदी वोट पड़े के खबर बा. पिछला बेर साल २००९ का चुनाव में पड़ल वोट से ई तनिके ज्यादा बा. पिछला बेर ४५.६८ फीसदी वोट पड़ल रहे. एहसे पता चलत बा कि राजनीतिक गोलन के तमाम कोशिश का बावजूद वोटरन में उछाह ना आ पावल.\nकाल्हु २६ जगहा ईवीएम में खराबी अइला के खबर बा. सगरी मशीनन के बदल के चुनाव चालू राखल गइल. छिटपुट रगड़ा झगड़ा का आरोप में तेरह जने हिरासत में लिहल गइलें.\nएकमा का जमनपुरा में विधायक धूमल सिंह का गाड़ी पर पथराव के खबर बा बाकिर प्रशासन एह खबर के पक्का नइखे करत.


अटल बिहारी वाजपेयी – टटका खबर\nनयी दिल्ली 16 अगस्त (वार्ता) भारत सरकार आपन पुरान प्रधानमंत्री रहल अटल बिहारी वाजपेयी जी के निधन पर उनुका सम्मान में सात दिन के राष्ट्रीय शोक के एलान कइले बिया. उनुकर आखिरी संस्कारो आजु साँझे राजघाट का लगे स्मृति स्थल में कइल जाई. प्रधानमंत्री नरेन्द्र मोदी के अध्यक्षता में काल्हु राति एहिजा भइल केन्द्रीय मंत्रिमंडल\nअटल बिहारी वाजपेयी के स्वर्गवास नयी दिल्ली 16 अगस्त. पाँच जुग ले भारत के राजनीति के सितारा, भारतीय राजनीति के शिखर पुरूष, अजातशत्रु आ प्रधानमंत्री रहल संघी नेता अटल बिहारी वाजपेयी आजु लमहर बीमारी का बाद आजु स्वर्ग खातिर प्रयाण कर गइनी. 93 बरीस के वाजपेयी जी पिछला दू महीना से अखिल भारतीय आयुर्विज्ञान संस्थान\nनयी दिल्ली 11 जून (वार्ता) देश के प्रधानमंत्री रह चुकल आ भारतीय जनता पार्टी के पुरनिया नेता अटल बिहारी वाजपेयी जी के आजु सोमार का दिने नियमित जांच खातिर अखिल भारतीय आयुर्विज्ञान चिकित्सा संस्थान (एम्स) में भरती करावल गइल बा. एम्स से से जारी बयान में बतावल गइल बा कि वाजपेयी जी के नियमित जांच


जब रो दिहलन विराज भट्ट – Anjoria\nमई 27, 2014 दौलत की जंग, विराज भट्ट\nभोजपुरी एक्शन स्टार विराज भट्ट इमोशनो करे में ओतने माहिर हउवन. ई फेर देखे के मिलल ‘दौलत की जंग’ फिलिम के डबिंग करत घरी. सीन में गोली लागल अपना भाई के उठा के रोए के रहे. एह डबिंग करत घरी विराज भट्ट अतना इमोशनल हो गइलन कि सचहू रोवे लगलन.\nनिर्माता धुपेन्द्र भगत बतवलन कि उनुका अइसन ना लागल रहे कि डबिंग करत घरी विराज भट्ट अतना भावुक हो जइहन आ रो पड़ीहे. एह दौरान निर्देशक रत्नेशो सिन्हा बहुते भावुक हो गइलन. तब कार्यकारी निर्माता राजा शा थोड़ देर ला डबिंग रोक दिहलन.\nविराज भट्ट आ अक्षरा सिंह के मुख्य जोड़ी वाली ई फिलिम ‘दौलत की जंग’ रिलीज के पहिलही से चरचा में आ गइल बिया.\nएंजल वाली ‘नेहा’ आ वेब वाला ‘कल्लू’ एके संगे फिलिम ‘सजना मंगिया सजाई द हमार’ में


भोजपुरी विशेष: महावतार बाबाजी के अद्भुत प्रसंग : Hindi News\nमहावतार बाबाजी के बारे में पहिला हाली लोगन के तब मालूम भइल, जब सन 1946 में परमहंस योगानंद के प्रसिद्ध किताब “आटोबायोग्राफी ऑफ अ योगी” (हिंदी अनुवाद के नांव- “योगी कथामृत”) के पहिला संस्करण प्रकाशित भइल. एह किताब के 50 से अधिका भाषा में अनुवाद भइल बा. परमहंस जी बाबाजी के बारे में लिखले बाड़े- “बद्रीनाथ के आसपास के उत्तरी हिमालय के पहाड़ आज भी लाहिड़ी महाशय के गुरु बाबाजी के जीवंत उपस्थिति से पावन हो रहल बा. जनसंसर्ग से दूर निर्जन प्रदेश में रहे वाला ई महागुरु कई शताब्दी से (का जाने केतना सौ साल से) अपना स्थूल शरीर में वास करतारे. मृत्युंजय बाबाजी एगो ‘अवतार’ हउवन….” बहुत कम लोगन के पता बा कि दक्षिण भारतीय फिल्मन के सुपर स्टार रजनीकांत महावतार बाबाजी पर एगो फिल्म भी बनवले बाड़े.\nजे संत कबीर के दीक्षा देले होखे, ऊ कतना उच्च कोटि के संत होई सोचल जा सकेला. परमहंस बाबाजी के बारे में लिखले बाड़े- “बद्रीनाथ के आसपास के उत्तरी हिमालय के पहाड़ आजुओ लाहिड़ी महाशय (क्रिया योग के महान गुरु श्यामा चरण लाहिड़ी) के गुरु बाबाजी के जीवंत उपस्थिति से पावन हो रहल बाड़न स. जनसंसर्ग से दूर निर्जन प्रदेश में रहे वाला ई महागुरु शताब्दियन से, शायद सहस्राब्दियन से अपना स्थूल शरीर में वास कर तारे. मृत्युंजय बाबाजी एगो ‘अवतार’ हउवन….” परमहंस योगानंद के लिखले बाड़े कि महावतार बाबाजी के आध्यात्मिक अवस्था मनुष्य के आकलन शक्ति से बाहर बा. एकर माने ई भइल कि बाबाजी आध्यात्मिक रूप से ईश्वरतुल्य बाड़न. उनकरा आध्यात्मिक शक्ति के कल्पना भी ना कइल जा सकेला.\nभोजपुरी में जयंती पर विशेष – नेता लोगन के एक पूरी पीढ़ी के असली गुरु – जेपी यानी जय प्रकाश नारायणलाहिड़ी महाशय महावतार बाबाजी के 19वीं शताब्दी के बहुते उच्च कोटि के शिष्य रहलन. महावतार बाबाजी से दीक्षा लेके लाहिड़ी महाशय लुप्त क्रिया योग के पुनरुद्धार कइलन. मतलब ई कि महावतार बाबाजी, लाहिड़ी महाशय के क्रिया योग के देस- दुनिया में फैलावे के दिव्य माध्यम बना दिहले. “आटोबायोग्राफी ऑफ अ योगी” के अनुसार बाबाजी हमेसा ईसा मसीह के संपर्क में रहेले. ई दूनो महान संत मिलि के जगत के उद्धार के स्पंदन भेजत रहेला लोग. परमहंस योगानंद एक जगह लिखले बाड़े कि महावतार बाबाजी भ एह जुग खातिर मोक्ष प्रदायिनी आध्यात्मिक विधि “क्रिया योग” बाबाजी ही तेयार कइले बाड़े. महावतार बाबाजी शरीर में बाड़न यानी शरीरधारी बाड़न आ ईसा मसीह बिना शरीर के. अब रउवा मन में आइल होई कि बिना शरीर के केहू कइसे रहि सकेला.\nपरमहंस जी अपना किताब में महावतार बाबाजी के बारे में स्वामी केवलानंद के बतावल एगो रोचक बाति लिखले बाड़न. स्वामी केवलानंद हिमालय में महावतार बाबाजी के साथे कुछ समय रहि चुकल बाड़े. ऊ परमहंस जी के बतवले बाड़े कि बाबाजी अपना चेला लोगन के साथे बद्रीनाथ के पहाड़न में एक जगह से दोसरा जगह जात रहेलन. उनकरा छोटी मुकी चेला मंडली में दू गो बहुते उन्नत अमेरिकी शिष्य बा लोग. कौनो जगह पर कुछु समय बितावला के बाद बाबाजी कहेले – ‘डेरा डंडा उठाव लोग’. ऊ अपना लगे एगो डन्टा राखेले. कई लोग ओ डन्टा के लाठी कहेला. उनकर ई आदेस के मतलब बा कि अपना मंडली के संगे ओही घरी कौनो दोसरा जगह पर पहुंचे के बा. ऊ हमेसा एक जगह से अदृश्य होके दूसरा स्थान पर प्रकट होखे वाला पद्धति के इस्तेमाल ना करेले. कबो- कबो ऊ एगो पहाड़ के चोटी से दोसरा चोटी पर पैदलो चलि जाले.\nनवरात्रि 2020: सुनें मां ब्रह्मचारिणी की आरती, मिलेगा सेहत का वरदान|dharm Videos in Hindi – हिंदी वीडियो, लेटेस्ट-ब्रेकिंग न्यूज़ हिंदी वीडियो में


नेपाल में भइल विमान हादसा में 50 लोग के मौत – टटका खबर\nकाठमांडू 12 मार्च (रायटर). नेपाल के राजधानी काठमांडू के त्रिभुवन अंतरराष्ट्रीय हवाई अड्डा पर आजु बंगलादेश के एगो विमान दुर्घटनाग्रस्त हो गइल आ एह हादसा में नाहियो त 50 लोग के मौत हो गइल. एह विमान में 71 लोग सवार रहल.\nहवाई अड्डा महाप्रबंधक राज कुमार छेत्री बतावत बाड़न कि बंगलादेश के राजधानी ढाका से आइल यूएस-बंगला एयरलाइंस के विमान हवाई अड्डा के बाड़ से टकरा गइल जेहसे ओकरा में आगि लाग गइल. आग लगला का बाद विमान हवाई अड्डा का सड़क के किनारे खेत में जा रुकल.\nसेना प्रवक्ता गोकुल भंडारी बतवलें कि अब ले 50 गो शव निकालल जा चुकल बा. दुर्घटनाग्रस्त बोम्बाडियर क्यू 400 विमान में सवार कई लोग के बचा लीहल गइल बा बाकिर अबहियों नव लोग के पता नइखे चलल.\nTags: नेपाल, बंगलादेश, विमान हादसा


नकली ट्रॉफी…अब रउरा एकर मजा किरकिरा मत करीं – Anjoria\nअप्रैल 5, 2011 कतरब्योंत\nपता ना केकर शेर ह कि ‘बहुत शोर सुनते थे पहलू में दिल का, चीरा तो कतरा-ए-खूं भी ना निकला.’ पिछला कई महीनन से वर्ल्ड कप भारत जीती, शाबाश धोनी के धुरंधर, देश के आन-बान-शान… अउर पता ना का-का. तू ही बाड़ऽ, तहरे अट्ठाइस साल पुरान इतिहास दोहरावे के बा. अइसन नारा सुनत सुनत कान पाक गइल रहे. अखबार से लेके टीवी चैनल ले सभे चिचियात रहे. अबकी के विश्व कप हमनी के बा, जीत के रहब जा. कवनो चैनल एकरा के महामुकाबला बतावत रहे त कवनो महायुद्ध. आ अब जब ई महामुकाबला जीत लिहनि जा त आईसीसी वालन के नालायकी देखीं कि नकली ट्राफी थमा दिहले सँ. हद हो गइल यार…’ अतना कहत मुसद्दी लाल के चेहरा खीसे करिया पड़ गइल.\nहम उनका के समुझावत कहनी, ‘ट्रॉफी ट्रॉफी होले, असली भा नकली से कवनो फर्क नइखे पड़े के. अब का बताईं ? हमार बेटा बा टुन्नू. जब ऊ हवाई जहाज लेबे के जिद कर लेला त का हम ओकरा के असली हवा६ जहाज कीन के देनी ? ना नू ? हँ प्लास्टिक के कवनो खिलौना हवाई जहाज खरीदी लें आ पकड़ा दिहिलें. रउरो अपना लड़िकन के अइसहीं बहलावत-फुसलावत होखब त रउरो मालूमे होई कि ऊ कतना खुश हो जाला. नाचे लागेला. कबो दउड़ के अपना महतारी के देखाई त कबो अपना पड़ोस में रहे वाला दोस्त राजू के. खिलौना देखावत ऊ बरजबो करी, हँ पेंच मत घुमइहऽ… टूट जाई. ओकरा उमंग आ उत्साह के तुलना आज के एक अरब एकइस करोड़ भारतीयन से कर लीं. लगभग हमता बेटा टुन्नूवे जइसन हालत पूरा देश के बा. कतहीं सोनिया गांधी नाचत बाड़ी त कतहीं अमिताभ बच्चन. कतहीं युवराज खुशी से फफकत बाड़न त कतहीं सचिन के आंख लोराइल बा. आ कैप्टन कूल त एह खुशी में माथ मुड़वा लिहले. रउरा सोच नइखी सकत कि हमनी भारतीयन के खुशी के मारे का हाल बा. हमनी का विश्व कप विजेता बन गइल बानी…ई पूरा दुनिया देखलसि, आंख फाड़के देखलसि. अब रउरा एकर मजा किरकिरा मत करीं.’\n‘बाकिर अगर असलिये ट्रॉफी दे देतन, त आईसीसी वालन के का बिगड़ जाईत?’ मुसद्दी लाल अबहियों बरसत रहले. उनकर खीसि के पारा उतरे के नामे ना लेत रहे.\nहम समुझाव वाला लहजा में कहनी, ‘भइया बात ई बालो लड़िका जिद्द ध लिहले रहले सँ कि अबकी के वर्ल्डकप ट्रॉफी हमनिये का लेब जा. आईसीसी के मुखिया शरद पवार एह सवा अरब बचवन के फुसलावे खातिर एगो झुनझुना थमा दिहलें. अब रउरा कवनो चीज के जिद कर बईठब त केहू का करी. एहीसे हमनी के पूर्वज कहत रहले कि नीमन लड़िका जिद्द ना करे. अब जिद कइले बाड़ऽ त भुगतऽ.’\nहमार बात सुनके मुसद्दी लाल तनी नरमइले. कहले, ‘यार.. हमरा त अब बुझाइल कि पकिस्तनिया सचिन के सात गो कैच काहे छोड़ दिहलन सँ भा श्रीलंका वाले मैच में बेसी रन काहे ना बनवले. जबकि एकरा से पहिले के मैचन में ऊ अपना विरोधियन के छठी के दूध इयाद करा दिहले रहलें.’\nमुसद्दी लाल क बात अब कुछ रस देबे लागल रहे. हमरो ऊसकुस भइल कि आखिर ऊ कवन बाति बा जे मुसद्दी लाल समुझ गइलें आ हम अबहियों नइखी बूझत. उनुका के पुचकारत कहनी, ‘भाई साहब! का बात हऽ ? लागत बा कि रउरा कवनो भेद खोज लिहले बानी. हमनी के देश में जे केहू रहस्य पा लेला ऊ मोक्ष पा लेला. लागत बा कि रउरो बुधत्व मिल गइल.’\nमुसद्दी लाल हमरा के घूरियात कहले, ‘हमरा बात क हलुका जन बनावऽ. अब त हमरा पक्का विश्वास हो गइल बा कि पाकिस्तान आ श्रीलंका के क्रिकेट टीम के ई बाति पहिले से मालूम रहुवे कि ट्रॉफी नकली ह. आ जब जान गइल रहले त नकली ट्रॉफी खातिर आपन जान काहे लड़वतें. एहीसे ऊ मैच अइसे खेले जइसे कवनो बुजुर्ग कवनो लड़िका से क्रिकेट खेले आ झूठ-मूठ हार जाव. अपना जीत पर लड़िका खुश हो जाला आ अपना जीत के अपना प्रतिभा आ खेल के जित मानत इतरात चले लागेला. अब रउरा तनी पाकिस्तान आ श्रीलंका के खिलाड़ियन के चेहरा याद करीं. ऊ हरला का बादो दुखी ना रहले सँ. ओकनी का चेहरा पर शायद एह बात के संतोष रहुवे कि नकली ट्रॉफी बेकार में ढो के अपना देश ले जाये का जहमत से बाच गइले.’ अतना कह के मुसद्दी लाल एक गिलास पानी पियले आ बइठ के आईसीसी वालन के कोसे का पुनीत काम में फेर से लाग गइलें. हम उनुका के कोसत छोड़ घरे लवटि अइनी.


धन्य बानी महाराज रउरा – Anjoria\nAugust 17, 2013 Editor सभा समारोह, सरोकार 0\nभोजपुरी का नाम पर आपन धंधा करे वाला आ नाम चमकाएवालन के खुलासा आखिर होखही लागल. कहले गइल बा कि “खैर, खून, खाँसी, खुशी, बैर, प्रीति, मधुपान, रहिमन दाबे ना दबे जाने सकल जहान.” बिहार भोजपुरी अकादमी के स्थापना पता ना कवना उद्देश्य से भइल रहुवे बाकिर राजनीतिक चहुँप आ जोड़ तोड़ का बल पर एगो आत्ममुग्धी आदमी के एकर अध्यक्ष बना दिहला के कुफल अब सामने आवे लागल बा. अकादमी के अध्यक्ष के लिहल एगो बेजरूरत फैसला का बाद अचानक अकादमी चरचा में आ गइल बिया. दुख के बात बा कि गलत कारण से.\nभोजपुरीए ना करीब करीब हर भाषा में कुछ लोग, कुछ संस्था अइसन होखेली सँ जवना के मकसद कवनो ना कवनो बहाने आपन नाम चमकावे के होखेला. कबो संविधान के अठवीं अनुसूची में शामिल करावे के नाम पर त कबो भोजपुरी से अश्लीलता मेटावे का नाम पर. मकसद बस एकही रहेला कि कवनो ना कवनो तरह चरचा में बनल रहल जाव आ मौका मिले त आपन गोटी सेट कइल जाव. आपन ना होखे त दोसर के मामर हेठ कइल जाव.\nहद त ई हो गइल बा कि जेही विरोध में कुछ बोले के शुरू करत बा ओही के घुमा फिरा के धमकावे के काम शुरु हो गइल बा. हालांकि अकादमी के एह फैसला के सबले पहिला विरोध जवन हमरा जानकारी में आइल तवन रहल छपरा के कृष्ण कुमार वैष्णवी के. उनुके जोर दिहला पर हम एह मुद्दा के रोशनी में ले आवे के काम शुरु कइनी. वइसे त अपना हर गतिविधि के जानकारी अकादमी के अध्यक्ष हमरा के देत आइल रहलें. बाकिर एने कुछ दिन से खुदही फेसबुक के सहारे आपन पब्लिसिटी सम्हार लिहलन. सोचलन कि छोट मोट वेबसाइट वालन के का औकात.\nजब विरोध के बात तेज होखे लागल त आग बुतावे का फेर में एक एक कर के लोग के समुझावल बुझावल शुरू भइल. मशहूर गायक भरत शर्मा व्यास के कहल गइल कि उनकर कुछ चिट्ठा बा ओकरो के सामने कर दिहल जाई. मनोज तिवारी के ब्लैक लिस्ट करे के धमकी दिहल गइल बा. हर आदमी के अपना राजनीतिक चहुँप का बल पर हड़कावे में लागल बाड़न बाकिर सीधा जवाब आजु ले ना मिलल. पिछला दिने एगो वेबसाइट संचालक के मुकदमा में फँसा के अझुरा दिहलन. बाकिर कृष्ण कुमार चुनौती दिहले बाड़न कि तनी उनुको के धमका के देखसु. आग लगावल त उहे शुरु कइले रहलें.\nबाकिर सब कुछ का बावजूद आजु ले एह बात के जवाब सामने नइखे आवत कि पिछला तीन साल में अकादमी कतना आ कवन कवन किताब छपववले बिया. जँहे तँहे मंचीय कार्यक्रम कर करा के आपन नाम आ फोटो छपबावे वाली अकादमी के पत्रिका पता ना कब से बंद पड़ल बिया. ओकरा के शुरू करावे के पइसा नइखे शायद. अकादमी में कवनो फैसला लेबे के प्रक्रिया का होले? के के लोग रहल जेकरा बइठक में मालिनी अवस्थी के ब्रांड अम्बेसडर बनावे के फैसला लिहल गइल? दुख के बात हालांकि इहो बा कि एगो भोजपुरी प्रेमी सांस्कृतिक कर्मी के नाम बेवजह एह तरह के विवाद में डाल दिहल गइल. अउरी चाहे जवन सवाल उठा लिहल जाव मालिनी अवस्थी भोजपुरी के जवन सेवा कइले बाड़ी तवना ला उ हमेशा आदर आ सम्मान के पात्र रहीहें. असल विवाद उनुका ले के नइखे विवाद ओह मनमाना फैसला से बा. आशा बा जे मालिनी अवस्थी जइसन सांस्कृतिक कर्मी एह बात के समुझत होखीहें.\nदेखनी ह कि भोजपुरी पंचायत पत्रिका के संरक्षक संजयो सिन्हा पर सवाल उठावत कहल गइल बा कि उनुका के कवनो सम्मान नइखे दिहल गइल काहे कि ऊ पटना कार्यक्रम से गैरहाजिर रहलन. अकादमी के अध्यक्ष के दस्तखत से जारी चिट्टी के बारे में कहना बा कि प्रस्ताव रहुवे बाकिर जब उ पटना ना अइलन त सम्मान ना दिहल गइल. हो सकेला कि सम्मानित करे वाला सम्मानित होखे वाला के चुन त लिहलसि बाकिर सम्मानित होखे वाला सम्मानित करे वाला के एह लायक ना समूझलसि कि ओकरा से सम्मानित होखल जाव. एकर का जवाब बा अकादमी का लगे? काहे कि सम्मान त उनुका मिलिए गइल रहीत अगर उ पटना कार्यक्रम में शामिल भइल रहतन.\nएह चरचा का बाद हमार एगो शुभचिन्तक चेतवले बाड़न कि मुकदमा लड़े के मन हो गइल बा का? जवाब इहे बा कि अब लाइन लमहर हो गइल बा. कतना दिन ले हड़का के काम चली. जेकरा बल पर कनवा राजा अब त ओकरे दिन गिनिती के रह गइल बा. बाकिर भोजपुरी में कवनो संस्था के एह तरह के छीछालेदर पहिले ना भइल रहुवे. धन्य बानी महाराज रउरा.\nअबले त एह बात के चमकावत रहनी कि लागे कि अकादमी ना भइल बिहार सरकार के मानव संसाधन विभाग हो गइल. अब त खुद सरकारे कहे लागल बिया कि अकादमी अपना सीमा से बाहर जा के काम कइले बिया आ एकर जाँच होखे के चाहीं.\nबिहार भोजपुरी अकादमी\nलोक कवि अब गाते नहीं – २०\nभोजपुरी के मिठास आ खुशबू दुनिया में मालिनीओ के फइलावे दीं मनोज तिवारी !


कोरोना लॉकडाउन का बारे में केन्द्र सरकार के फैसला – टटका खबर\nकोरोना लॉकडाउन का बारे में केन्द्र सरकार के फैसला\nApr 7, 2020 अमेरिका, कोरोना, ट्रंप\nकेन्द्र सरकार का तरफ से इशारा दीहल गइल बा कि लगातार तीन दिन ले अगर कोरोना के नया मरीजन के गिनिती घटत जाई तबहिए लॉकडाउन हटावल जाई.\nजान जाईं कि जस जस 14 अप्रेल नियरात जात बा तस तस लोग के बेचैनी बढ़ल जात बा. लोग जानल चाहत बा कि लॉकडाउन कहिया हटावल जाई. एही बीच कई गो राज्य सरकारन के कहना बा कि अबहीं ल़कडाउन हटवला से कोरोना के काबू करे में दिक्कत आ सकेला.\nएह बीच आजु शोयर बाजार में बड़हन उछाल देखे के मिलल आ सेंसेक्स एक दिन में 2200 अंक चढ़ के बन्द भइल. लोग के लागत बा कि कोरोना के कहर अब मधिम पड़े लागल बा आ अब खरीददारी करे के समय आ गइल बा. अब को मौका छूटल त फेर अइसन मौका जल्दी नइखे मिले वाला.\nअपना मोदी विरोध के आदत का चलते कुछ विघ्न संतोषी कवनो ना कवनो बहाने सुप्रीम कोर्ट में गोहार लगावत बाड़ें. बाकिर आजु सुप्रीम कोर्ट का तरफ से साफ कह दीहल गइल कि मौजूदा माहौल में सरकार के काम में कवनो तरह के दखल दीहल ठीक ना होखी आ कुछ दिन बाद जब हालात में कुछ सुधार होखी तबे सरकार से सवाल पूछल ठीक होखी.\nअमेरिका के गोहार सुनके मानवता का नाम पर सरकार कुछ दवाईयन के निर्यात के इजाजत दे दिहलसि जवना के कोरोना का इलाज में इस्तेमाल कइल जाए वाला बा. ओने अमेरिका के अखबारन के कहना बा कि हिन्दुस्तान के कुछ कंपनियन में ट्रंप के हिस्सेदारी बा आ ओहनी के नाजायज फायदा चहुँपावे ला ट्रंप ई दवाई मँगावत बाड़ें.\nउत्तराखंड के डीजीपी के कड़ाई का बाद तबिलागी जमाती हाजिरी लगवले


प्रयोगकर्ता वार्ता:Ravindrathosar - विकिपीडिया\nस्वागतम्! नमस्कार Ravindrathosar जी, भोजपुरी विकिपीडिया पर राउर बहुत स्वागत बा!\nRavindrathosar जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,441 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Ravindrathosar&oldid=626172" से लिहल गइल


टटका खबर : 10 अक्टूबर 2014, शुक – टटका खबर\nभारत से फायरिंग रोके के अपील कइलन नवाज शरीफ\nआजमगढ जिला के बरदह इलाका में एगो औरत के लाश कोठरी में लटकत मिलल. नइहर के लोग ससुरालियन प दहेज हत्या के केस कइलन.\nरोहतास जिला के डालमिया नगर इलाका में आजु कुछ बदमाश एगो शिक्षक से डेढ़ लाख रूपिया लूट लिहले.\nइलाहाबाद उच्च न्यायालय आगरा से नोएडा तक जाए वाला यमुना एक्सप्रेस वे के टोल फ्री करे के माँग करे वाली याचिका खारिज कर दिहलसि.\nकांग्रेस मोदी सरकार पर मनरेगा के कमजोर करे के आरोप लगावत कहलसि कि एहसे गाँव के लोग में बेरोजगारी बढ़ जाई.\nलोक जनशक्ति पार्टी कहलसि कि झारखंड मे विधानसभा के चुनाव ऊ भारतीय जनता पार्टी संगे गठबंधन क के लड़ल चाही.\nपटना में विजयादशमी का दिने भइल भगदड़ में मरे आ घवाहिल होखे वाला लोग खातिर अनुग्रह राशि आजु प्रधानमंत्री नरेंद्र मोदी का कार्यालय से जारी क दिहल गइल.\nउत्तर प्रदेश के जौनपुर जिला के सदन तहसील इलाका के निवासी आ आजादी के लड़़वैया रहल पंडित हरदेव मिश्र के आजु साँझ निधन हो गइल.\nउत्तर प्रदेश में गोरखपुर जिला के गुलहरिया इलाका में काल्हु रात कुछ बदमाश एगो सर्राफा व्यवसायी से लाखों रुपिया के गहना आ नगदी लूट लिहले.\nगोण्डा के कर्नलगंज इलाका में एगो जीप का चपेटा में पड़ के एगो मोटरसाइकिल सवार नवही मर गइल आ दू जने घवाहिल हो गइले.\nउत्तर प्रदेश के मुख्यमंत्री आ सपा के प्रदेश अध्यक्ष अखिलेश यादव के कहना बा कि गंगा सफाई अभियान का पीछे राजनीति आ सांप्रदायिक एजेंडा बा. जाने जोग बा कि गंगा के हिन्दू लोग पूज्य मानेला आ सपा मुसलमान वोट खातिर लागल रहेले.\nउत्तर प्रदेश के माध्यमिक शिक्षा मंत्री महबूब अली कहले बाड़न कि माध्यमिक शिक्षा परिषद के परीक्षा में नकल ना होखे दिहल जाई. जबकि नकल विरोधी कानून के सपा मुखिया मुलायमे सिंह खतम कइले रहन.\nबिहार के भोजपुर जिला के सिकरहटा इलाका के कुरमुरी गांव में दू दिन पहिले भइल पाँच गो महादलित औरतन से बलात्कार का मामिला में दू जने के गिरफतार कइलसि पुलिस.


बतकुच्चन २० – Anjoria\nजुलाई 25, 2011 बतकुच्चन\nपिछला पखवारे राजनीतिक हिसाब से बहुते हंगामेदार रहल. एह बीच कुछ लोग माल सरका के सरकार से सरकि लिहले त कुछ लोग अपना सरकावे का काबिलियत का चलते सरकार में घुसे के हिसाब किताब लगावे में लागल रहले. अलग बाति बा कि उनकर चलल ना. अब सरकल दू तरह के होला. एगो त कवनो ऊँच चीज से सरक के नीचे आइल त दोसरे खात पियत घरी अचके में अगर साँस का नली में कुछ चलि जावो त ओकरो के सरकल कहाले. ई दूसरका सरकल वइसने लागेला जइसे केहू गरदन पर सरकँवासि लगा के खींच दिहले होखे. दुनु में साँस रूके के हालत हो जाले. सरकँवासि गाँठ बान्हे के ओह तरीका के कहल जाले जवना में एगो छोर दोसरा पर सरकत जाले आ कसे खातिर बस एगो के खींचे के पड़ेला. अब कई बेर कुछ लोग एह सरकवाँसि के दोसरो तरीका से इस्तेमाल कर लेले. जइसे कि केहू के अतना ढील दे दिहल कि ऊ अपने में अझूरा जाव आ तब धीरे से एक झटका दे दिहल जाव ओह ढील पर त ऊ अपने चाल में फँस के बेबस हो जाले. अब एह ढील के माथ में पड़े वाला ढील से कवनो सीधा नाता त ना होले बाकिर दुनु ढिलाइये से होला. केहू के ढील दिहला के मतलबे होला ओकरा के गहिरा खाई का तरफ जाये दिहल. ढील पाके शायदे केहू सुधरल होखे. अकसर बड़का घर के लड़िका एही ढील का चलते अतना बिगड़ जाले कि घर परिवार के ढाल कवनो कामे ना आ पावे आ ऊ ढलवाँ राह पर ढलकत चलि जाले. हँ त एह ढलकल आ ढरकल में अंतर होले. अपने से गिरीं त ढलकल दोसर केहू गिरा देव त ढरकल. जब कवनो चीज भा आदमी अपने से नीचे सरकत जाव त ऊ ढरकत होला. बाकिर जब दोसर केहू कवनो चीज बतुस के नीचे गिरावे त ओकरा के ढरकावल कहल जाले. बतुस पर याद आइल कि ह त ई वस्तु के बिगड़ल रुप बाकिर अगर सुधार दीं त भोजपुरी लायक ना रहि जाई. भोजपुरी में बतुसे ठीक लागेला. बाति दोहरवला जइसन लागी बाकिर जानल जरुरी बा कि हर भाषा के आपन सुभाव होला आ ओकर शब्द ओकरा सुभावे माफिक होखे के चाहीं. अब आजु माफी दीहीं सभे. बाकी फेर अगिला हफ्ता.


मनोज तिवारी,मनोज तिवारी आ मनोज तिवारी – Anjoria\nमनोज तिवारी,मनोज तिवारी आ मनोज तिवारी\nछोटका परदा पर फेर चलल मनोज तिवारी के जादू\nभोजपुरी मेगा स्टार मनोज तिवारी के जादू छोटका परदा पर फेर चलल जब महुआ टीवी के रियलटी शो ‘सुरों का महासंग्राम’ के मनोज तिवारी क कुशल एंकरिंग का चलते जबरदस्त टी.आर.पी. मिलल. एहसे एक बात फेर साफ हो गइल बा कि भोजपुरिया दर्शकन के मनोज तिवारी के कुशल संचालन बहुते नीक लागेला. हर शुक आ शनिचर रात आठ बजे से देखावल जात एह शो के टीआरपी हिंदी बड़का चैनलनो से बेसी चलत बा. एकर श्रेय शो के एकंर मनोज तिवारी के जात बा.\nपहिलहू मनोज तिवारी ‘सुर संग्राम’ आ ‘नहले पे दहला’ के कुशल संचालन कर के महुआ के अंतर्राष्ट्रीय ख्याति दिआ चुकल बाड़े. ‘नाच नचईया धूम मचाईया’ के संचालनो मनोज तिवारी कइले रहले आ ओहु शो के बढ़िया टीआरपी मिलल रहुवे.\nमनोज तिवारी क्रिकेट के भगवान सचिन खातिर भारत रत्न मँगलन\nभोजपुरी मेगा स्टार मनोज तिवारी क्रिकेट के भगवान सचिन तेंदुलकर खातिर भारत रत्न मंगले बाड़न, कहलन कि सचिन तेंदुलकर सर उनुका के सही साबित कर दिहलन काहे कि ऊ सचिन के मंदिर बनवावत बाड़न अपना गाँवे. कहलन कि सचिन के तबले खेले देबे के चाहीं जबले ऊ चाहसु. साथही मनोज तिवारी सचिन के खिलाफ उलजलूल रिपोर्ट चलावे वाला चैनलन के आलोचनो कइले बाड़े.\nबिहार चमकत बावे, कहलन मनोज तिवारी\nभोजपुरी, संथाली, नागपुरी समेत दोसरो इलाकाई भाषा में बने वाली फिलिमन के ओहिजा के सरकार पचीस फीसदी सबसिडी दिहल करे. उत्तर प्रदेश सरकार क्षेत्रीय भाषा के फिलिमन के सबसिडी देबेले. अगर झारखंडो सरकार अइसने करे त सिनेमा से जुड़ल प्रदेश के लोगन के कल्याण होखी.\nई बाति मनोज तिवारी पिछला दिने बोकारो के होटल आदित्य इंटरनेशनल सेक्टर चार में एगो संवाददाता सम्मेलन में कहलन. कहलन कि बिहार आ झारखंड के आपन सेंसर बोर्ड बना के भोजपुरी गीतन से अश्लीलता रोके के चाहीं.\nबिहार का बारे में मनोज तिवारी कहलन कि बिहार इज शाइनिंग. रविकिशन से अपना वैचारिक मतभेद के बाति मनोज सकार लिहलन. कहलन कि ऊ भोजपुरी खातिर पूरा सहयोग ना देसु.\nसीमा सिंह के मिलल भोजपुरिया हेलन सम्मान\n‘पागल प्रेमी’ में विनय आनन्द के इंटरनेशनल एक्शन